c: application/epub+zip

text:
Contenido
© 2014 Watch Tower Bible and Tract Society of Pennsylvania.
Con Nos Por Keda cu un Spirito di Sacrificio Propio?
PAGINA 7 • CANTICA: 61, 25
Con Nos Por Keda cu un Punto di Bista Positivo di Nos Mes?
PAGINA 12 • CANTICA: 74, 119
Mustra Honor na Nos Rumannan di Edad
PAGINA 20 • CANTICA: 90, 135
Laga Nos Cuida Nos Rumannan di Edad
PAGINA 25 • CANTICA: 134, 29
▪ Con Nos Por Keda cu un Spirito di Sacrificio Propio?
Nos tin un enemigo masha astuto cu ta purba di stroba nos di demostra un spirito di sacrificio propio. E articulo aki ta yuda nos identifica e enemigo ey y ta mustra con nos por uza Bijbel pa venc’e.
▪ Con Nos Por Keda cu un Punto di Bista Positivo di Nos Mes?
Un punto di bista positivo di nos mes ta yuda nos persevera den e berdad. Dicon algun ruman ta lucha cu pensamento- of sintimentonan negativo? E articulo aki ta mustra con nos por uza Bijbel pa yuda nos keda cu un punto di bista positivo di nos mes.
▪ Mustra Honor na Nos Rumannan di Edad
▪ Laga Nos Cuida Nos Rumannan di Edad
E articulonan aki ta enfatisa e responsabilidad cu cada cristian y tambe congregacion tin pa cu rumannan y famianan di edad avansa. Nos lo analisa tambe algun sugerencia practico cu por yuda nos cumpli cu e responsabilidad aki.
3 Con Nos Por Yega na Curason di Miembronan di Famia Cu No Ta Testigo?
17 Adoracion Como Famia—Con Boso Por Hacie Mas Placentero?
PORTADA: Na Australia, algun Testigo tin cu biaha distancianan largo pa predica e bon noticia na e hendenan cu ta biba y traha na e ranchonan cu ta keda den interior di e pais
23.192.500
66.967
“BAY CAS cerca bo famianan, y conta nan tur loke Jehova a haci pa bo y con el a tene misericordia di bo.” Esaki ta loke Hesucristo a bisa un homber cu kier a bira su siguidor. Tempo cu Hesus a papia cu e homber aki, probablemente Hesus tabata na Gadara, un stad cu tabata situa zuidoost di Lama di Galilea. Hesus su palabranan a mustra cu e tabata sa cu hende tin e deseo natural di comparti asuntonan interesante of importante cu nan famia.—Mar. 5:19.
Awe tambe, hopi hende tin e deseo ey, aunke den cierto cultura e ta mas bisto cu otro. Pesey, ora un hende bira un sirbidor di e Dios berdadero, Jehova, generalmente e kier comparti su fe nobo cu su famianan. Pero con e mester haci esey? Con e por yega na curason di su famianan cu tin un otro religion of cu no ta kere mes den Dios? Bijbel ta duna conseho practico y realistico.
Den prome siglo, Andres tabata un di e prome hendenan cu a identifica Hesus como e Mesias. Y ken el a bay conta mesora? Bijbel ta bisa: “Prome, Andres a topa Simon, su mes ruman, y el a bis’e: ‘Nos a haya e Mesias!’ (cu traduci ta nifica: ‘Cristo’).” Andres a hiba Simon Pedro cerca Hesus; di e manera ey, el a duna Pedro oportunidad di bira discipel di Hesus.—Juan 1:35-42.
Un seis aña despues, tempo cu Pedro tabata na Jope, el a haya invitacion pa bay Cesarea na cas di Cornelio, un oficial di ehercito. Ken Pedro y esnan cu tabata hunto cu ne a topa na cas di Cornelio? Bijbel ta bisa: “Naturalmente, Cornelio tabata spera nan, y el a combida su famia- y amigonan mas yega pa nan tambe por tabat’ey.” Di e manera ey, Cornelio a duna su famianan oportunidad di scucha Pedro y tuma un decision a base di loke nan a tende.—Echo. 10:22-33.
Kico nos por siña for di e manera cu Andres y Cornelio a trata nan famianan?
Tanto Andres como Cornelio a tuma iniciativa pa yuda nan famianan. Andres mes a introduci Pedro na Hesus, y Cornelio a invita su famianan pa bin tende loke Pedro tabatin di bisa. Pero ni Andres ni Cornelio no a pone presion riba nan famianan ni a uza astucia pa pone nan bira siguidor di Cristo. Kico nos por siña for di esaki? Ta bon pa nos sigui nan ehempel. Kisas nos por papia cu nos famianan y crea oportunidad pa nan cera conoci cu e berdad di Bijbel y cu nos compañeronan di fe. No obstante, nos tin cu respeta nan libertad di scoge y evita di pone presion riba nan. Pa nos por sa con nos por yuda nos famianan, laga nos wak e ehempel di Jürgen cu Petra, un pareha casa di Alemania.
Petra a studia Bijbel cu testigonan di Jehova y cu tempo el a batisa. Su esposo, Jürgen, tabata un oficial di ehercito. Na prome instante, Jürgen no tabata contento cu e decision cu su esposa a tuma. Pero cu tempo, el a realisa cu testigonan di Jehova ta siña hende e berdad. Pesey, e tambe a dedica su bida na Jehova, y awe e ta sirbi como anciano den congregacion. Awor, ki conseho e ta duna pa yega na curason di famianan cu no ta Testigo?
Jürgen a bisa: “Nos no mester pone presion riba nos famianan ni cansa nan cu asuntonan spiritual. Esey por pone nan bira hasta mas contra di e berdad. Kisas ta mihor pa nos uza tacto y predica tiki tiki na nan. Un otro manera cu nos por yuda nos famianan ta laga nan cera conoci cu rumannan di nan edad y cu tin mesun interesnan cu nan. Si nos haci esey, lo bira mas facil pa papia cu nan y yuda nan.”
Apostel Pedro y e famianan di Cornelio a acepta e berdad mesora. Pero tabatin hende den prome siglo cu tabatin mester di mas tempo pa tuma un decision.
Varios miembro di Hesus su famia a pone fe den dje tempo cu e tabata predica. Por ehempel, ta parce cu apostel Santiago y Juan tabata primo di Hesus y cu nan mama, Salome, tabata su tanta. Podise Salome tabata un di e ‘hopi hende muhernan kendenan tabata uza nan pertenencianan pa sirbi Hesus y e apostelnan.’—Luc. 8:1-3.
Sinembargo, tabatin otro miembronan di Hesus su famia cu no a pone fe den dje mesora. Por ehempel, na un ocasion, un aña despues di Hesus su bautismo, tabatin un multitud di hende cu a reuni den un cas pa scuch’e. “Pero ora su famianan a tende kico tabata pasa, nan a sali bin busc’e pa bay cu ne, pasobra nan di: ‘El a bira di cabes.’” Algun tempo despues, ora Hesus su mitar rumannan a bis’e unda e mester a bay, e no a contesta nan directamente. Dicon no? Pasobra “en realidad, su rumannan no tabatin fe den dje.”—Mar. 3:21; Juan 7:5.
Kico nos por siña for di e manera cu Hesus a trata su famianan? E no a sintie ofendi ora algun di nan a bisa cu el a bira di cabes. Hasta despues di su morto y resureccion, Hesus a sigui anima su famianan; el a aparece na su mitar ruman Santiago y ta parce cu e suceso aki a yuda convence Santiago y Hesus su otro mitar rumannan cu Hesus realmente tabata e Mesias. Pesey, nan tabata hunto cu e apostelnan y e otro discipelnan den e camber ariba na Jerusalem y a ricibi spirito santo. Cu tempo, Santiago y Judas, un otro mitar ruman di Hesus, a ricibi privilegionan maraviyoso.—Echo. 1:12-14; 2:1-4; 1 Cor. 15:7.
Mescos cu den prome siglo, awe algun miembro di famia ta tuma hopi tempo pa cuminsa cana riba e caminda cu ta hiba na bida. Tuma por ehempel Roswitha, kende tabata un catolico activo tempo cu su esposo a bira testigo di Jehova na aña 1978. Siendo cu Roswitha tabata convenci di su creencianan, na prome instante e tabata opone su esposo. Pero segun cu añanan tabata pasa, e tabata opone su esposo menos y el a bin compronde cu testigonan di Jehova ta siña hende e berdad. Y na 2003, el a batisa. Kico a motiv’e pa haci cambio? Roswitha su casa no a sintie ofendi ora Roswitha tabata opon’e; mas bien, el a dun’e tempo pa e cambia su opinion. Ki conseho Roswitha tin pa nos? El a bisa: “Nos por logra hopi ora nos tin pasenshi, pasenshi y mas pasenshi.”
Monica a batisa na 1974, y su dos yiu hombernan a bira testigo di Jehova un dies aña despues. Aunke su casa Hans nunca a opone nan, ta te na aña 2006 el a batisa. Mirando bek, ki conseho e famia aki tin pa nos? “Pega lealmente na Jehova y no compromete bo fe.” Ta claro cu constantemente nan mester a sigura Hans cu nan ta stim’e. Y nunca nan a perde speransa cu un dia lo el a acepta e berdad.
Na un ocasion Hesus a compara e mensahe di e berdad cu awa cu ta duna bida eterno. (Juan 4:13, 14) Nos kier pa nos famianan sinti nan refresca ora nan bebe e awa refrescante y limpi di e berdad. Ta claro cu nos no kier hoga nan. Pesey, nos no ta duna nan demasiado awa tras di otro. Pues, nos manera di splica nan e berdad lo por determina si nan ta sinti nan refresca of cu nan ta hoga. Bijbel ta bisa cu “curason di e husto ta studia bon con pa contesta” y cu “curason di un hende sabi ta guia su boca, y su lipnan ta papia cu conocemento.” Con nos por aplica e conseho aki?—Prov. 15:28; 16:23.
Podise un esposa kier splica su creencianan na su esposo. Si e “studia bon”, of medita prome cu e papia, lo e scoge su palabranan bon y no papia sin pensa. E no mester duna e impresion cu e ta superior of mas husto cu su esposo. Su palabranan bon pensa por ta refrescante y por promove paz. Pa e por papia y actua cu comprondemento, ta bon pa e haci su mes e siguiente preguntanan: ‘Ki ora mi casa ta relaha y mas acercabel? Kico e ta gusta lesa of papia di dje? E ta interesa den ciencia, politica of deporte? Con mi por lanta su interes den Bijbel y na mes momento respeta su opinion y sintimentonan?’
Pa nos yega na curason di miembronan di nos famia cu no ta Testigo, nos tin cu haci mas cu djis splica nos creencianan na un manera modera: Nos mester apoya loke nos ta bisa cu bon conducta.
Jürgen, kende nos a menciona anteriormente, a bisa: “Sea consistente, aplica principionan di Bijbel tur ora bay. Esey ta un bon manera pa hala atencion di un famia di bo aunke e no ta admiti esaki.” Hans, kende a batisa casi 30 aña despues di su esposa, ta di acuerdo cu esaki. El a bisa: “Un conducta ehemplar ta importante pa nos famianan por mira e efecto positivo cu e berdad tin den nos bida.” Si, nos famianan mester por mira cu e berdad ta haci nos diferente for di otro hende na un manera positivo y no negativo.
Apostel Pedro a duna conseho valioso na esposanan cu nan esposo no ta Testigo. El a bisa: “Sea sumiso na boso esposo, ya cu si tin algun cu no ta obedece e palabra, boso por gana nan na e fe pa medio di boso conducta sin papia ni un pia di palabra, como cu nan ta testigo di boso conducta puro compaña pa respet profundo. No laga boso adorno ta di pafo so, esta, vlechtmento di cabey, bistimento di hoya di oro of di paña, ma laga esey ta e hende cu boso ta di paden, cu e adorno cu no ta caba na nada, cu ta consisti di un spirito suave y trankil, loke ta di gran balor den bista di Dios.”—1 Ped. 3:1-4.
Cu e palabranan ey, Pedro a mustra cu un esposa por gana su esposo desplegando bon conducta. Cu e principio biblico ey na mente, Christa, un ruman cu a batisa na 1972, ta purba di yega na curason di su esposo mediante un bon conducta. Aunke su esposo a yega di studia Bijbel cu testigonan di Jehova, e no a progresa. De bes en cuando e ta bay reunion, y e ta bay bon cu e rumannan den congregacion. Nan, na nan turno, ta respeta su derecho di scoge. Con Christa ta purba di yega na su curason?
Christa a bisa: “Mi ta determina pa sigui haci Jehova su boluntad. Na mes momento, mi ta purba di gana mi esposo pa medio di mi bon conducta, ‘sin papia ni un pia di palabra.’ Mi ta haci tur loke mi por pa complace mi casa, basta esaki no ta bay contra principionan di Bijbel. Y ta mas cu claro cu mi ta respeta su boluntad liber y ta laga e asunto den man di Jehova.”
Christa su ehempel ta ilustra e balor di ser flexibel. E ta mantene un bon rutina spiritual; entre otro, e ta asisti regularmente na su reunionnan y ta participa plenamente den sirbishi cristian. No obstante, e ta tene cuenta cu su esposo, pasobra e sa cu su esposo tin derecho di ricibi su amor, tempo y atencion. Ta sabi pa nos tur cu tin famia cu no ta Testigo ser flexibel y demostra comprondemento. Bijbel ta bisa: “Tin un tempo stipula pa tur cos.” Esaki ta inclui e tempo cu nos tin cu dedica na miembronan di nos famia cu no ta Testigo, specialmente nos casa. Ora nos ta pasa tempo hunto cu nos famianan, nos comunicacion cu nan ta mehora. Experencia ta mustra cu ora tin bon comunicacion tin menos chens cu miembronan di famia cu no ta Testigo ta bira jaloers, sinti nan nan so of bandona.—Ecl. 3:1.
Holger, kende su tata a batisa 20 aña despues di e otro miembronan di famia, a bisa: “Ta importante pa nos demostra cu nos ta stima e miembro di famia cu no ta Testigo y pa nos haci oracion p’e.” Christa a agrega cu ‘nunca lo e perde speransa cu un dia su esposo lo scoge pa Jehova y acepta e berdad.’ Si, nos actitud pa cu nos famianan cu no ta Testigo semper mester ta positivo y nunca nos mester perde speransa.
Nos meta ta pa keda cu un bon relacion cu nos famianan, duna nan chens di siña conoce e berdad y yega na nan curason cu e mensahe di Bijbel. Nos mester haci tur esaki “na un manera suave y cu respet profundo.”—1 Ped. 3:15.
“Si un hende kier sigui mi, lag’e nenga su mes.”—MAT. 16:24.
1. Con Hesus a pone un ehempel perfecto di sacrificio propio?
TEMPO cu Hesus tabata riba tera, el a pone un ehempel perfecto di sacrificio propio. Con asina? Wel, el a pone e boluntad di Dios prome cu su mes deseonan y comodidad. (Juan 5:30) Kedando fiel te na morto, el a demostra cu no tabatin limite na loke e tabata dispuesto pa sacrifica na beneficio di otronan.—Flp. 2:8.
2. Con nos por demostra cu nos ta cla pa desplega un spirito di sacrificio propio, y dicon nos mester haci esey?
2 Como siguidornan di Hesus, nos tambe mester ta dispuesto pa hiba un bida di sacrificio propio. Kico esey ta encera? Cu poco palabra, ser altruista, esta, ta dispuesto pa pone interesnan di otro hende prome cu esnan di nos. Un persona cu ta cla pa haci esey ta contrario di un persona egoista. (Lesa Mateo 16:24.) Si, ora nos no ta egoista, nos ta pone sintimento- y preferencianan di otro hende prome cu esnan di nos. (Flp. 2:3, 4) En realidad, Hesus a siña hende cu altruismo ta indispensabel pa adora Jehova corectamente. Con asina? Wel, ta amor cristian, esta, e amor cu ta identifica e berdadero discipelnan di Hesus, ta motiva nos pa ta semper cla pa haci sacrificio pa sirbi otronan. (Juan 13:34, 35) Y como cu nos ta forma parti di un hermandad mundial cu ta cla pa demostra un spirito di sacrificio propio, nos ta disfruta di hopi bendicion.
3. Kico por debilita nos determinacion pa desplega un spirito di sacrificio propio?
3 Sinembargo, nos tin un enemigo cu pocopoco por debilita nos determinacion pa desplega un spirito di sacrificio propio. E enemigo ey ta nos tendencia di ta egoista. Corda con Adam cu Eva a desplega egoismo. Eva a desea di ta mescos cu Dios, y Adam a prefera di complace Eva en bes di agrada Jehova. (Gen. 3:5, 6) Despues cu Diabel a kita Adam cu Eva for di adoracion berdadero, el a sigui uza e trampa di egoismo pa gaña hende. El a hasta purba di uza e trampa aki pa desvia Hesus. (Mat. 4:1-9) Awendia tambe Satanas ta logra gaña mayoria di hende y pone nan desplega un actitud egoista den varios manera. Y si nos no tene cuidou, e actitud egoista di e mundo aki por influencia nos tambe.—Efe. 2:2.
4. (a) Nos por elimina nos tendencianan egoista awe? Splica. (b) Ki preguntanan nos lo trata?
4 Nos por compara egoismo cu frusto. Ora hero ser expone na awasero y solo, e ta cuminsa frustia. Si nos no haci nada pa stop e hero di frustia, nos por haya nos cu un daño ireparabel. Cu egoismo ta mescos. Maske actualmente nos no por elimina nos tendencianan egoista y nos imperfeccion, nos mester haci tur loke nos por pa resisti tendencianan egoista. (1 Cor. 9:26, 27) Con nos por detecta rasgonan di egoismo cerca nos mes? Y con nos por mehora den e manera cu nos ta haci sacrificio na bienestar di otronan?
5. (a) Den ki sentido Bijbel ta manera un spiel? (Wak e prome plachi.) (b) Ora nos ta wak si nos tin rasgonan di egoismo, kico nos mester evita?
5 Mescos cu nos por uza un spiel pa wak nos apariencia, nos por uza Bijbel pa analisa nos personalidad y drecha cualkier defecto cu nos por haya. (Lesa Santiago 1:22-25.) Sinembargo, ta solamente si nos ta uza un spiel corectamente, e por yuda nos drecha nos apariencia. Si nos ta djis wak lihe lihe den spiel, nos lo por keda sin wak un defecto na nos apariencia. Of si nos ta wak den spiel for di un angulo cu ta otro hende nos ta mira, nos lo no mira nos mes. Di mes manera, si nos kier uza Bijbel pa detecta un defecto manera egoismo, nos no mester les’e aribariba ni uz’e pa wak fayo di otro hende.
6. Fuera di ‘wak cuidadosamente den e ley perfecto’, kico mas nos tin cu haci?
6 Por sosode cu nos ta lesa e Palabra di Dios regularmente, of tur dia, sin ripara cu rasgonan di egoismo ta desaroyando den nos. Con esey ta posibel? Wel, ripara cu den e ehempel di spiel cu Santiago a uza, e persona su problema no tabata cu e no a wak bon den spiel. Santiago a skirbi cu e persona “ta wak su mes.” Aki Santiago a uza un palabra Griego cu ta nifica wak cuidadosamente. Pues, kico tabata e persona su problema? Santiago a splica: “[E persona] ta bira bay, y mesora e ta lubida ki sorto di hende e ta.” Si, e ta bira bay sin haci nada cu loke el a mira den spiel. Di otro banda, e hende cu ta cumpli cu e palabra no solamente “ta wak cuidadosamente den e ley perfecto” pero “ta persisti den haci esey” tambe. En bes di ignora e Palabra di Dios, e ta persisti den su siñansanan. Hesus a declara algo similar ora el a bisa: “Si boso keda fiel na mi palabranan, boso realmente ta mi discipelnan.”—Juan 8:31
7. Con nos por uza Bijbel pa detecta rasgonan di egoismo?
7 Pesey, pa bo por resisti tendencianan egoista cu exito, e prome cos cu bo tin cu haci ta lesa e Palabra di Dios cuidadosamente. Esey por yuda bo identifica areanan cu mester di atencion. Pero, bo tin cu haci mas cu esey. Bo tin cu haci investigacion. Ora bo ta lesa un relato di Bijbel, hinca bo mes den e situacion y puntra bo mes: ‘Kico ami lo a haci den e situacion aki? Lo mi a haci loke ta corecto?’ Mas importante ainda, despues di a medita riba loke bo a lesa, haci esfuerso pa aplica loke bo a siña. (Mat. 7:24, 25) Awor, laga nos ban wak con e relatonan tocante Rey Saul y apostel Pedro por yuda nos keda cu un spirito di sacrificio propio.
8. Ki tipo di persona Saul tabata ora el a cuminsa reina, y con el a demostra esaki?
8 E ehempel di Rey Saul ta un spiertamento pa nos; e ta mustra con egoismo por stroba nos di demostra un actitud di sacrificio propio. Tempo cu Saul a cuminsa reina, e tabata un homber modesto y humilde. (1 Sam. 9:21) Por ehempel, e no a castiga e Israelitanan cu a menospreci’e como rey aunke lo e por a sinti pa haci esey ya cu ta Dios mes a nombr’e como rey. (1 Sam. 10:27) Rey Saul a sigui guia di Dios su spirito santo y a yuda e pueblo di Israel vence e Amonitanan. Despues, humildemente el a duna Jehova tur merito pa e victoria.—1 Sam. 11:6, 11-13.
9. Con bin Saul a bira egoista?
9 Pero mas despues, Saul a permiti egoismo y orguyo desaroya den su curason, mescos cu frusto ta afecta hero. Ora el a derota e Amalekitanan den bataya, el a cumpli cu su mes deseonan en bes di obedece Jehova. Saul tabata golos; el a coge di e botin en bes di destrui tur cos manera Dios a manda. Y e tabata asina orguyoso cu el a lanta un monumento pa su mes. (1 Sam. 15:3, 9, 12) Ora cu profeta Samuel a bis’e cu Jehova no a keda contento cu ne, Saul a purba di hustifica su mes: El a enfoca riba e parti di Dios su mandamento cu si el a cumpli cu ne y a culpa otronan pa su eror. (1 Sam. 15:16-21) Saul su orguyo a pone cu e tabata mas preocupa cu loke hende tabata pensa di dje cu e tabata preocupa cu su amistad cu Dios. (1 Sam. 15:30) Con nos por uza e relato tocante Saul manera un spiel pa yuda nos keda cu un spirito di sacrificio propio?
10, 11. (a) Kico e mal ehempel di Saul ta siña nos? (b) Con nos por evita di sigui Saul su mal ehempel?
10 Di prome, Saul su experencia ta mustra cu nos no mester tin demasiado confianza den nos mes. Nos no mester asumi cu unabes nos cuminsa demostra un spirito di sacrificio propio cu automaticamente nos lo sigui haci esey. (1 Tim. 4:10) Corda cu un tempo Saul tabata humilde y tabata disfruta di Dios su aprobacion, pero e no a elimina e rasgonan di egoismo cu a cuminsa desaroya den su curason. Finalmente, Jehova a rechasa Saul pa motibo di su desobediencia.
11 Di dos, nos mester tene cuidou pa no enfoca solamente riba areanan di nos bida cu ta bon y ignora aspectonan cu nos tin cu drecha. Pasobra si nos ta haci esey, nos lo ta mescos cu un persona cu ta wak den spiel, admira su paña nobo sin ripara cu su cara ta sushi. Hasta si nos no ta orguyoso of no tin demasiado confianza den nos mes, manera tabata e caso cu Saul, nos mester traha duro pa resisti cualkier tendencia cu por pone nos imita su mal ehempel. Si nos haya conseho, laga nos tene cuidou pa nos no hustifica nos mes, minimisa e problema of culpa otronan. Pues, en bes di imita Saul, laga nos ta cla pa tuma conseho.—Lesa Salmo 141:5.
12. Con un spirito di sacrificio propio por yuda nos si nos comete un pica serio?
12 Pero, kico si nos a comete un pica serio? Como cu Saul tabata mas preocupa cu su reputacion, e no por a drecha su relacion cu Jehova. No sigui su mal ehempel! Si nos tin e spirito di sacrificio propio, nos lo guli nos orguyo y humilia nos mes; asina nos ta vence berguensa y busca yudansa. (Prov. 28:13; Sant. 5:14-16) Por ehempel, un ruman homber a cuminsa wak pornografia for di ora e tabatin 12 aña y a sigui haci esey den secreto pa mas cu un decada. Despues el a conta: “Mi tabatin masha dificultad pa bisa mi casa y e ancianonan loke mi tabata haciendo. Pero awor cu mi a confesa, mi ta sinti cu un peso enorme a kita for di riba mi. Algun di mi amigonan a keda desapunta ora mi a perde mi privilegio como sirbidor ministerial; nan a sinti comosifuera mi a laga nan na caya. Pero mi sa cu awor Jehova ta mas contento cu mi sirbishi cu tempo mi tabata wak pornografia, y ta su punto di bista ta esun di mas importante.”
13, 14. Con Pedro a desplega egoismo?
13 Apostel Pedro a demostra cu e tabata dispuesto pa sacrifica su propio interesnan tempo cu Hesus tabata entren’e. (Luc. 5:3-11) Asina mes, e tabatin cu lucha contra di tendencianan egoista. Por ehempel, el a rabia ora Santiago y Juan a purba di haya puestonan prominente banda di Hesus den e Reino di Dios. Podise Pedro a pensa cu ta e mester a haya un di e puestonan ey pasobra Hesus a bis’e caba cu lo el a haya un asignacion special. (Mat. 16:18, 19) En todo caso, Hesus a spierta tanto Santiago, Juan y Pedro como e otro apostelnan pa nan no ta egoista y pa nan no “domina” nan rumannan.—Mar. 10:35-45.
14 Hasta despues cu Hesus a purba di corigi Pedro su manera di pensa, Pedro a sigui desplega egoismo. Ora Hesus a bisa e apostelnan cu nan lo a bandon’e pa un tempo, Pedro a halsa su mes riba e otro apostelnan y a pretende cu e so lo a keda fiel. (Mat. 26:31-33) Pero e tabatin demasiado confianza den su mes y ta esey a pone cu e mesun anochi ey e no tabata cla pa demostra un spirito di sacrificio propio. Pa proteha su mes, Pedro a nenga Hesus tres biaha.—Mat. 26:69-75.
15. Dicon Pedro su ehempel ta un animacion pa nos?
15 A pesar di Pedro su lucha y fayonan, su ehempel ta un animacion pa nos. Haciendo esfuerso y cu yudansa di spirito santo, Pedro a logra vence tendencianan egoista y desplega dominio propio y un amor abnega, of sin egoismo. (Gal. 5:22, 23) El a soporta pruebanan cu por a parce mas grandi cu esnan cu el a confronta prome. El a reacciona na un manera humilde ora Pablo a corigie publicamente. (Gal. 2:11-14) Y e no a carga rencor pensando cu Pablo a daña su reputacion. Pedro a sigui expresa su amor pa Pablo. (2 Ped. 3:15) Sin duda, Pedro su ehempel por yuda nos keda cu un spirito di sacrificio propio.
16. Con nos por demostra un spirito di sacrificio propio den situacionnan dificil?
16 Con abo ta reacciona den situacionnan dificil? Ora Pedro y e otro apostelnan a ser encarcela y suta pasobra nan tabata predica, nan a keda contento cu “Dios a considera nan digno di ser deshonra pa causa di Hesus su nomber.” (Echo. 5:41) Abo tambe por mira persecucion como un oportunidad pa imita Pedro y sigui Hesus su pasonan. (Lesa 1 Pedro 2:20, 21.) Si bo ta cla pa haci esey, ta bira mas facil pa bo acepta disciplina for di e ancianonan. En bes di rabia, imita Pedro su ehempel.—Ecl. 7:9.
17, 18. (a) Ki preguntanan nos mester haci nos mes encuanto nos metanan spiritual? (b) Kico nos mester haci si nos detecta cierto rasgo(nan) di egoismo den nos curason?
17 E ehempel di Pedro por yuda nos ora di pone meta spiritual tambe. Bo mester ta cla pa haci sacrificio segun cu bo ta traha pa logra e metanan aki. Pero tene cuidou pa bo no ta buscando prominencia. Pesey, puntra bo mes: ‘Dicon mi kier progresa of haci mas pa Jehova? Ta pasobra mi kier elogio of mas autoridad, manera Santiago y Juan tabata kier?’
18 Si bo detecta cierto rasgo(nan) di egoismo den bo curason, pidi Jehova yuda bo corigi bo manera di pensa y sinti; caba, traha duro pa glorifica Jehova y no bo mes. (Sal. 86:11) Ademas, bo por pone metanan cu no ta pone bo den spotlight. Por ehempel, bo por pone meta pa mehora den desplega cierto aspecto di fruta di spirito cu bo no ta asina bon den dje. Of si bo ta prepara diligentemente pa bo reunionnan pero no ta masha interesa den limpia Salon di Reino, bo por pone como meta pa aplica e conseho cu nos ta haya na Romanonan 12:16.—Les’e.
19. Kico nos por haci pa nos no bira desanima ora nos wak den e spiel di e Palabra di Dios?
19 Ora nos wak nos mes cuidadosamente den e spiel di e Palabra di Dios y nos mira cierto defecto, hasta señal di egoismo, nos por desanima. Si esey pasa cu bo, medita riba e cumplido di e palabra den e ilustracion di Santiago. Santiago no a bisa con lihe e persona aki a soluciona su problemanan ni cu e por a soluciona tur; mas bien, el a bisa cu e persona aki ‘a persisti den e ley perfecto.’ (Sant. 1:25) E persona aki a corda loke el a mira den spiel y a sigui traha pa mehora. Pues, keda cu un punto di bista positivo y balansa di bo mes y corda cu nos tur ta imperfecto. (Lesa Eclesiastes 7:20.) Sigui wak cuidadosamente den e ley perfecto y sigui haci esfuerso pa keda cu un spirito di sacrificio propio. Jehova ta dispuesto pa yuda bo, mescos cu e ta yuda hopi di bo rumannan, kendenan tambe ta imperfecto. Pues, maske nos ta imperfecto, nos por tin Jehova su aprobacion y bendicion.
“Si un hende biba hopi aña, lag’e regociha den nan tur.”—ECL. 11:8.
1. Kico Jehova ta duna nos pa nos por ta feliz?
JEHOVA kier pa nos ta feliz, pesey e ta duna nos tur loke nos tin mester pa nos por ta feliz. Pa cuminsa, el a duna nos bida. Y nos por uza nos bida pa alab’e, pasobra ta e a hala nos na e religion berdadero. (Sal. 144:15; Juan 6:44) Ademas, Jehova ta sigura nos di su amor y ta yuda nos sigui sirbie fielmente. (Jer. 31:3; 2 Cor. 4:16) Nos ta gosa tambe di un paradijs spiritual, caminda nos ta haya un abundancia di cuminda spiritual y por disfruta di un hermandad amoroso. Es mas, nos tin un maraviyoso speransa pa futuro.
2. Kico algun fiel sirbidor di Dios ta lucha cu ne?
2 A pesar cu nos tin tur e motibonan aki pa ta feliz, tin algun fiel sirbidor di Jehova cu tin pensamentonan negativo di nan mes. Kisas nan ta sinti cu nan ni nan sirbishi no ta bal nada den bista di Jehova. Pa personanan cu constantemente ta lucha cu pensamentonan negativo, e idea di ta feliz pa “hopi aña” ta simplemente un soño. Pa nan, tur dia cos ta malo.—Ecl. 11:8.
3. Kico por lanta sintimentonan negativo?
3 Awor, kico ta algun di e cosnan cu por lanta sintimentonan negativo? Decepcion, maleza of problemanan cu edad avansa ta trece cu ne. (Sal. 71:9; Prov. 13:12; Ecl. 7:7) Anto nos no mester lubida cu nos curason ta engañoso y por condena nos maske Dios ta contento cu nos. (Jer. 17:9; 1 Juan 3:20) Diabel tambe ta lanta acusacionnan falso contra sirbidornan di Dios. Y hende cu ta bay tras di e ideanan di Satanas ta purba di pone nos kere loke e homber infiel, Elifaz, a bisa Job, esta, cu nos no ta bal nada den bista di Dios. Esey sigur tabata un mentira, y te awe e ta asina.—Job 4:18, 19.
4. Kico nos lo trata den e articulo aki?
4 Jehova a mustra bon cla den su Palabra cu lo e ta cu esnan cu ta “cana den e vaye di sombra.” (Sal. 23:4) Un manera cu Jehova ta cu nos ta mediante su Palabra. Bijbel ta un “arma poderoso cu Dios a duna nos pa tumba loke ta fuertemente hancra”, incluso pensamentonan negativo cu nos por tin di nos mes. (2 Cor. 10:4, 5) Pesey, laga nos wak con nos por uza Bijbel pa yuda nos cultiva y keda cu un punto di bista positivo di nos mes. E analisis aki lo beneficia nos personalmente y yuda nos mira con nos por anima otro hende.
5. Ki saminacion por yuda nos cultiva un punto di bista positivo?
5 Apostel Pablo a menciona algun cos cu por yuda nos cultiva un punto di bista positivo. El a urgi e cristiannan di Corinto: “Sigui samina boso mes pa sa si boso ta den e fe.” (2 Cor. 13:5) Cu e palabra “fe” Pablo tabata referi na e totalidad di creencia cristian cu tin den Bijbel. Si nos palabra- y echonan ta na harmonia cu e creencianan ey, nos por bisa cu nos ta “den e fe.” Ta claro cu nos no por cumpli cu solamente e creencianan cu ta cumbini nos. Nos mester obedece tur e siñansanan cu tin den Bijbel.—Sant. 2:10, 11.
6. Dicon nos mester samina nos mes pa wak ‘si nos ta den e fe’? (Wak e prome plachi.)
6 Kisas bo ta duda pa haci e saminacion ey, specialmente si bo ta sinti cu lo bo no keda satisfecho cu e resultado. Pero, loke Jehova ta pensa di nos ta mas importante cu loke nos ta pensa di nos mes; su pensamentonan ta “mas halto” cu esnan di nos. (Isa. 55:8, 9) Jehova ta samina su sirbidornan, no pa condena nan, sino pa enfoca riba nan bon cualidadnan y pa yuda nan. Ora bo ta uza Bijbel pa wak ‘si bo ta den e fe’, lo bo cuminsa mira bo mes manera Dios ta mira bo. Esaki lo yuda bo vence cualkier pensamento negativo y yuda bo corda loke Jehova ta pensa di bo, esta, cu bo ta valioso den su bista. Esey lo ta comosifuera bo ta habri cortina di un camber scur pa laga rayo di solo drenta.
7. Con ehempel di sirbidornan fiel di pasado por yuda nos?
7 Un manera eficaz pa samina nos mes ta di medita riba ehempel di personanan fiel den Bijbel. Nos tin cu compara nan situacion y nan sintimentonan cu esnan di nos y pensa kico nos lo a haci si nos tabata den nan situacion. Awor, laga nos analisa tres ehempel y wak con nos por uza Bijbel pa haci sigur cu nos ta “den e fe” y asina cuminsa pensa mas positivo di nos mes.
8, 9. (a) Den ki situacion e viuda pober tabata? (b) Ki pensamentonan negativo e viuda lo por tabatin?
8 Na e tempel di Jerusalem, Hesus a observa un viuda pober. E ehempel di e viuda aki por yuda nos keda cu un punto di bista positivo di nos mes a pesar di nos limitacionnan. (Lesa Lucas 21:1-4.) Den ki situacion e viuda tabata? Pa di prome, e tabatin hopi dolor debi na morto di su esposo. Fuera di esey, e lidernan religioso golos tabata ‘probecha di e viudanan’ y horta nan en bes di yuda nan. (Luc. 20:47) E tabata asina pober cu e por a contribui cu solamente loke un trahador lo a gana den apenas 15 minuut.
9 Purba di imagina bo con e viuda lo a sintie segun cu e tabata drenta e patio di e tempel cu su dos monedanan. Kisas e tabata pensa cu loke e tabata bay duna no tabata nada na comparacion cu loke lo e por a contribui cu ne si su casa tabata na bida. Acaso el a sinti berguensa ora el a mira e donacionnan grandi cu e hendenan su dilanti a haci, kisas pensando cu su donacion no tabatin balor? Aunke e por tabatin e pensamentonan ey, toch el a haci loke e tabata por pa apoya adoracion berdadero.
10. Con Hesus a mustra cu e viuda tabata valioso den bista di Dios?
10 Hesus a indica cu tanto e viuda como su donacion tabata valioso den bista di Jehova. El a bisa cu e viuda ‘a tira mas cu tur e riconan.’ Aunke e viuda su monedanan a bay hunto cu tur e otro donacionnan, Hesus a elogia e. Ora e tesoreronan a haya e dos monedanan, nan lo no por a imagina nan mes cuanto balor esakinan tabatin pa Jehova y con precioso e viuda tabata den su bista. Pero loke realmente tabata importante tabata Jehova su punto di bista y no loke hende tabata pensa ni loke e viuda tabata pensa di su mes. Abo por uza e relato aki pa samina bo mes pa wak si bo ta “den e fe”?
11. Kico nos por siña for di e relato di e viuda pober?
11 Ta berdad cu nos circunstancianan por stroba nos di duna Jehova loke nos ta desea. Por ehempel, debi na edad avansa of maleza, algun ruman no por dedica hopi tempo na predicacion di e bon noticia. Acaso e rumannan aki mester sinti cu no ta bale la pena raporta nan oranan di sirbishi? Hasta ora no tin nada ta stroba un ruman, e por sinti cu su oranan ta poco compara cu e cantidad di ora cu e pueblo di Jehova ta dedica tur aña na adoracion na Jehova. Pero, manera nos a siña for di e relato di e viuda pober, Jehova ta mira y ta balora tur loke nos ta haci p’e, specialmente e esfuersonan cu nos ta haci a pesar di situacion dificil. Pensa un rato riba e adoracion cu bo a rindi aña pasa na Jehova. Bo mester a haci hopi esfuerso pa dedica algun di e oranan ey na Jehova? Si ta asina, bo por ta sigur cu Jehova ta balora loke bo a haci p’e durante e oranan ey. Pues, mescos cu tabata e caso cu e viuda pober, ora nos ta haci tur loke nos por den Jehova su sirbishi, nos tin motibo solido pa kere cu nos ta “den e fe.”
12-14. (a) Ki sintimentonan negativo a tormenta Elias? (b) Con bin e tabata sintie asina?
12 Profeta Elias tabata un homber leal na Jehova y tabatin un fe fuerte. Toch, na un dado momento el a sintie asina desanima cu el a pidi Jehova pa kita su bida. El a bisa Jehova: “Ta basta; awor, o SEÑOR, tuma mi bida.” (1 Rey. 19:4) Un hende cu nunca a sintie asina desespera kisas lo por pensa cu Elias a papia sin ‘controla su palabranan’ ora el a haci oracion na Jehova. (Job 6:3) Sinembargo, su sintimentonan tabata real. Y Jehova no a rabia cu ne; al contrario, Jehova a yud’e.
13 Pero con bin Elias tabata asina desespera? Wel, poco prome cu el a pidi Jehova pa e muri, el a hunga un papel importante den un milager cu a proba cu ta Jehova ta e Dios berdadero. Despues di e milager ey, 450 profeta di Baal a ser ehecuta. (1 Rey. 18:37-40) Probablemente Elias a spera cu despues di e milager ey Jehova su pueblo lo a bolbe na e adoracion berdadero, pero esey no a sosode. Reina Jezabel, kende tabata masha malbado, a manda bisa Elias cu lo e laga mat’e. Pa scapa su bida, Elias a huy bay zuid, crusa e tera di Juda y bay den desierto, un luga infertil y peligroso.—1 Rey. 19:2-4.
14 Ora Elias tabata su so, el a cuminsa reflexiona riba su trabou como profeta y a sinti cu su trabou tabata pornada. El a bisa Jehova: “Mi no ta mihor cu mi tatanan.” Elias a sintie inutil, mescos cu e restonan mortal di su antepasadonan. El a husga su mes a base di su propio normanan y a yega na e conclusion cu e ta un fracaso total y cu e no ta bal nada den bista di Jehova ni den bista di hende.
15. Con Jehova a sigura Elias cu e ta un persona masha valioso p’e?
15 Pero e Todopoderoso tabatin un otro punto di bista di Elias. Den su bista, Elias tabata un persona masha valioso, y Jehova a tuma accion pa proba Elias esey. Jehova a manda un angel pa fortalece Elias. Ademas, Jehova a percura awa y cuminda pa sosten’e durante su biahe di 40 dia pa Sero Horeb. Y na un manera bondadoso Jehova a corigi e punto di bista robes cu Elias tabatin, esta, cu e tabata e unico Israelita cu a keda fiel. Tuma nota cu Jehova a duna Elias mas asignacion, loke el a acepta tambe. Elias a beneficia masha hopi di Jehova su yudansa y a haya energia atrobe pa sigui cu su trabou como profeta.—1 Rey. 19:5-8, 15-19.
16. Menciona algun manera cu Jehova a sostene bo.
16 E experencia di Elias por yuda bo samina bo mes pa wak si bo ta den e fe y alabes yuda bo haya un punto di bista positivo di bo mes. Con asina? Di prome, pensa riba e maneranan cu Jehova a sostene bo. Podise un di su sirbidornan, kisas un anciano of un otro cristian maduro, a yega di yuda bo ora bo tabatin un of otro problema. (Gal. 6:2) Ademas, bo no ta sinti cu bo ta ser fortalece spiritualmente pa medio di Bijbel, nos publicacionnan y e reunionnan di congregacion? E siguiente biaha cu bo haya yudansa den un di e maneranan aki, pensa riba Jehova, e berdadero fuente di bo yudansa, y haci oracion pa gradicie.—Sal. 121:1, 2.
17. Ki Jehova ta balora di su sirbidornan?
17 Di dos, corda cu un punto di bista negativo por ta engañoso. Loke ta importante ta e manera cu Jehova ta mira nos. (Lesa Romanonan 14:4.) Jehova ta balora nos pa nos devocion y fieldad na dje y no pa nos logronan. Y por ta masha bon cu, mescos cu tabata e caso cu Elias, bo a haci mas pa Jehova cu loke bo ta pensa. Probablemente tin personanan den congregacion cu bo tabatin bon influencia riba nan. Y kisas tin personanan den teritorio cu a tende e berdad debi na bo esfuersonan.
18. E asignacionnan cu bo ta haya di Jehova ta duna prueba di kico?
18 Finalmente, mira cada asignacion cu bo haya for di Jehova como un prueba cu e ta cu bo. (Jer. 20:11) Kisas bo ta sinti bo desanima mescos cu Elias pasobra ta parce cu bo sirbishi no ta duna fruta of cu bo no por logra bo metanan spiritual. No obstante, ainda bo tin e privilegio di mas grandi cu hende por tin: e privilegio di predica e bon noticia y di por carga e nomber di Dios. Keda fiel! E ora ey, manera Hesus a bisa, abo tambe lo por “drenta y comparti e alegria di bo doño.”—Mat. 25:23.
19. Ki situacion e escritor di Salmo 102 tabata confronta?
19 E escritor di Salmo 102 tambe tabata desespera. E tabata “afligi” debi na un inmenso dolor, sea fisico of emocional. Y e no tabatin forsa pa trata cu su problemanan. (Sal. 102, introduccion) Su palabranan ta indica cu e tabata sintie su so y cu e tabata pensa solamente riba su dolor y su sintimentonan. (Sal. 102:3, 4, 6, 11) El a pensa cu Jehova kier a bent’e afo.—Sal. 102:10.
20. Con oracion por yuda hende cu ta lucha cu sintimento- of pensamentonan negativo?
20 Asina mes, e salmista por a uza su bida pa alaba Jehova. (Lesa Salmo 102:19-21.) Pues, manera Salmo 102 ta mustra, hasta hende cu ta “den e fe” por tin asina tanto dolor cu ta dificil pa nan concentra riba algo otro. E salmista tabata sintie “manera parha solitario riba dak di cas”, comosifuera ta problema so tabata rondon’e. (Sal. 102:7) Si un dia bo sinti bo asina, desahoga bo curason cerca Jehova, mescos cu e salmista a haci. Bo oracionnan por yuda bo lucha cu sintimento- of pensamentonan negativo. Jehova a priminti cu e ta scucha ‘oracion di esnan desampara y no ta desprecia nan oracion.’ (Sal. 102:17) Confia den e promesa ey!
21. Con esnan cu ta lucha cu sintimentonan negativo por haya un punto di bista positivo di nan mes?
21 Salmo 102 ta yuda nos mira tambe con nos por haya un punto di bista positivo di nos mes. E salmista a logra esey ya cu el a scoge pa enfoca su pensamentonan riba su amistad cu Jehova. (Sal. 102:12, 27) E echo cu el a corda cu Jehova semper t’ey pa sostene Su pueblo y pa yuda su sirbidornan persevera den situacion dificil a consol’e. Pues, si bo ta desanima y e sintimento negativo aki ta stroba bo di haci loke bo ta desea den Dios su sirbishi, haci oracion tocante e asunto. Pidi Jehova pa scucha bo oracion, no solamente pa bo haya alivio pero pa bo por sigui ‘declara su nomber.’—Sal. 102:20, 21.
22. Con cada un di nos por agrada Jehova?
22 Manera nos a mira, nos por uza Bijbel pa proba nos mes cu nos ta “den e fe” y cu nos tin balor den bista di Jehova. Ta berdad cu den e mundo malbado aki nos no por kita tur sintimento negativo ni evita di sinti nos desanima. Pero asina mes, cada un di nos por agrada Jehova y ser salba si nos sigui sirbie fielmente.—Mat. 24:13.
Un tata na Brazil a bisa: ‘Nos Adoracion Como Famia ta asina interesante cu mayoria di biaha, si mi no stop mi famia, nos ta sigui papia te anochi laat.’ Un cabes di famia na Japon a bisa cu ta parce cu su yiu homber di dies aña no ta ripara cu tempo ta pasa ora nan ta studia; semper e kier sigui studia. Dicon? E tata a bisa cu su yiu ta gusta e estudio, pesey e yiu ta disfruta di dje.
Ta claro cu no ta tur mucha ta asina entusiasma cu estudio di famia y, pa nos ta franco, algun kisas no ta gust’e mes. Dicon? Un tata na Togo cu experencia a bisa: “Adoracion na Jehova no mester ta laf.” Si esey ta e caso, kisas e tin di haber cu e manera cu e Adoracion Como Famia ta ser dirigi. Hopi famia a ripara cu Adoracion Como Famia por ta dushi, “un delicia”, manera Isaias a bisa encuanto sabbat.—Isa. 58:13, 14.
Tatanan cristian a realisa cu pa nan famia disfruta di nan Adoracion Como Famia, e ambiente mester ta relaha. Ralf, kende tin tres yiu muher y un yiu homber, a bisa cu nan Adoracion Como Famia ta mas un combersacion informal cu un estudio; tur hende ta participa. Nos tin cu bisa si cu tin biaha por ta dificil pa tene tur hende atento y entusiasma durante e estudio. Un mama a admiti: “No ta tur ora mi tin e energia pa haci nos Adoracion Como Famia placentero manera mi ta desea.” Awor, kico di abo? Bo por haci boso Adoracion Como Famia mas placentero?
Un tata na Alemania cu tin dos yiu a bisa: “Nos mester ta flexibel.” Natalia, un mama cu tin dos yiu muher, a bisa: “Loke ta funciona mihor pa nos famia ta variacion, variacion y mas variacion.” Hopi famia ta parti nan Adoracion Como Famia den varios sesion. Cleiton, un tata na Brazil cu tin dos yiu teenager a bisa: “Esey ta haci e estudio di famia mas bibo y ta anima henter e famia pa participa. Ora mayornan ta parti e tempo di nan Adoracion Como Famia den sesion, nan por dedica atencion na e necesidadnan di cada yiu, specialmente si entre e yiunan tin un diferencia grandi di edad. Ademas, mayornan por ta flexibel ora di scoge informacion cu nan lo studia y e manera cu nan lo haci e estudio.
Pero kico algun famia sa haci pa varia nan estudio di famia? Wel, algun ta cuminsa nan adoracion di famia cu cantica di Reino. Un ruman homber na Mexico cu yama Juan a bisa: “Esey ta crea un bon ambiente y ta prepara nos mentalmente pa e estudio.” Su famia ta scoge cantica cu tin di haber cu e informacion cu nan ta bay studia e anochi ey.
Hopi famia ta lesa Bijbel hunto. Y pa variacion, cada miembro di famia ta lesa e porcion di Bijbel cu ta coresponde cu un personahe biblico. Un tata na Japon a admiti cu na prome instante e “tabata haya un poco straño pa lesa Bijbel di e forma ey.” Pero su dos yiu hombernan tabata contento di mira nan mayornan disfruta di e estudio di Bijbel hunto cu nan. Algun famia sa hasta hunga papel di personahenan biblico. Roger, un tata na Sur Africa cu tin dos yiu homber, a comenta: “Hopi biaha, mucha ta mira cierto puntonan den un relato biblico cu nos mes no a ripara.”
Un otro manera pa varia nos Adoracion Como Famia ta di traha hunto riba un proyecto. Por ehempel, un famia por opta pa traha un replica di e arca di Noe of e tempel di Salomon. Pa traha riba un proyecto asina mester haci investigacion prome, y esaki por ta hopi interesante. Na Asia, un mucha muher di cinco aña hunto cu su mayornan y su wela a purba di haci algo similar. Nan a uza nan sala pa traha un wega di borchi basa riba e biahenan cu Pablo a haci como misionero. Algun otro famia a traha weganan di borchi basa riba e relatonan den e buki di Exodo. Donald di 19 aña di edad, kende ta biba na Togo, a bisa cu variacion ‘ta haci nan Adoracion Como Famia mas dushi y ta duna nan famia mas bida.’ Abo por pensa riba un proyecto cu por haci boso Adoracion Como Famia mas placentero?
Aunke variacion y flexibilidad ta haci nos Adoracion Como Famia interesante, mas ta necesario. Tur hende mester prepara. Y como cu mucha sa tin dificultad pa sinta studia pa hopi rato, tatanan mester scoge informacion cu ta interesante pa mucha y prepara bon. Un tata a bisa: “Ora mi prepara bon, henter e famia ta beneficia di e estudio.” Un tata na Alemania ta informa su famia di antemano kico nan lo studia durante henter un luna. Un famia na Benin cu tin seis yiu, entre 2 pa 12 aña, sa wak DVD di e organisacion durante nan Adoracion Como Famia. Ora esey ta e caso, di antemano e tata ta duna e famia un lista di pregunta basa riba e DVD pa nan prepara. No tin duda, bon preparacion ta mehora e calidad di nos estudio di famia.
Si un famia sa di antemano kico nan lo trata durante nan Adoracion Como Famia, nan lo por papia tocante e topico ey durante henter e siman ey; haciendo esey, nan lo ta entusiasma pa e dia di e estudio yega. Anto si henter e famia tin un tarea pa cumpli cu ne, cada miembro lo sinti cu e tambe ta forma parti di nan Adoracion Como Famia.
Hopi famia tin dificultad pa tene nan Adoracion Como Famia riba un base regular.
Hopi cabes di famia mester traha oranan largo pa percura pa e necesidadnan basico di nan famia. Un tata na Mexico, por ehempel, ta sali cas seis or di mainta p’e bay traha y ta yega cas bek te ocho or di anochi. Sa sosode tambe cu nos mester cambia e dia di nos Adoracion Como Famia debi na un otro evenemento spiritual, manera bishita di circuito of congreso di districto.
No obstante, nos mester haci esfuerso pa tene nos Adoracion Como Famia riba un base regular. Loïs, un hobencita di diesun aña di edad cu ta biba na Togo, ta splica con importante nan estudio di famia ta pa su famia. El a bisa: ‘Maske nos tin cu cuminsa mas laat cu nos Adoracion Como Famia debi na algo cu a pasa durante dia, nunca nos ta keda sin studia.’ Ta di compronde cu algun famia ta tene nan Adoracion Como Famia na comienso di siman; si algo inespera sosode, nan por programa nan estudio di famia riba un otro dia den e siman ey.
Manera e nomber mes ta indica, boso “Adoracion Como Famia” ta parti di boso adoracion na Jehova. Pues, haci boso best pa como famia, tur siman boso ofrece Jehova ‘e fruta di boso lipnan.’ (Ose. 14:2) Y laga e ocasion ey ta un ocasion gososo pa henter e famia “pasobra e goso di SEÑOR [Jehova] ta boso fortaleza.”—Neh. 8:9, 10.
‘Lanta para pa esun cu tin cabey blanco; honra e anciano.’ —LEV. 19:32.
1. Ki situacion tristo hende ta confronta awe?
NUNCA Jehova tabata kier pa hende bira bieu y sufri. Al contrario, su proposito tabata pa tur hende, tanto homber como muher, disfruta di salud perfecto y biba den Paradijs. Pero realidad ta cu awe “henter creacion hunto ta sigui keha y ta keda den dolor.” (Rom. 8:22) Con bo ta kere Dios ta sinti ora e mira hende sufri pa motibo di pica cu nan a hereda? Como si fuera esey no ta basta, hopi hende di edad avansa ta ser neglisha net na e momento cu mas nan tin mester di yudansa.—Sal. 39:5; 2 Tim. 3:3.
2. Dicon nos ta contento cu nos rumannan di edad den congregacion?
2 Como e pueblo di Jehova, nos ta masha contento cu nos rumannan di edad den congregacion. Nos ta beneficia di nan sabiduria y ta siña di nan ehempel di fe. Kisas un of mas di e rumannan aki ta nos mes famia. Pero, sea cu nan ta nos famia of no, nos ta interesa den nan bienestar. (Gal. 6:10; 1 Ped. 1:22) Pesey, ta bon pa nos analisa con Dios ta mira nos rumannan di edad avansa. Nos lo mira tambe ki responsabilidad miembronan di famia y congregacion tin pa cu rumannan di edad.
3, 4. (a) Kico e escritor di Salmo 71 a roga Jehova? (b) Kico rumannan di edad por pidi Jehova Dios?
3 E escritor di Salmo 71:9 a roga Dios: “No benta mi afo den tempo di biehes; no bandona mi ora mi forsa ta faya.” Ta parce cu e salmo aki ta un continuacion di Salmo 70, cu tin como introduccion: “Di David.” Pues, probablemente ta David a haci e peticion cu nos ta lesa na Salmo 71:9. For di David su hubentud te na su biehes, el a sirbi Dios, y Jehova a uz’e pa haci cosnan grandi. (1 Sam. 17:33-37, 50; 1 Rey. 2:1-3, 10) Asina mes, David a sinti necesidad di pidi Jehova pa sigui bendicion’e y cuid’e.—Lesa Salmo 71:17, 18.
4 Awe, hopi di nos rumannan ta manera David. A pesar di edad avansa y “dianan malo”, nan ta sigui alaba Dios lo mihor cu nan por. (Ecl. 12:1-7) Den varios aspecto di bida, incluso nan sirbishi cristian, hopi di nan kisas no por haci mes tanto cu nan tabata haci antes. Pero nan tambe por roga Jehova pa sigui bendiciona nan y cuida nan. Y e rumannan fiel aki por ta sigur cu Dios lo contesta nan oracionnan. Al fin y al cabo, nan oracionnan ta expresa e mesun inkietudnan cu David a expresa bou di inspiracion divino.
5. Con Jehova ta mira rumannan di edad?
5 Bijbel ta mustra bon cla cu Jehova ta balora rumannan di edad masha hopi y cu ta su boluntad pa su sirbidornan honra e rumannan aki. (Sal. 22:24-26; Prov. 16:31; 20:29) Por ehempel, Levitico 19:32 ta bisa: “Lanta para pa esun cu tin cabey blanco, honra e anciano y teme bo Dios; Ami ta SEÑOR.” Si, tempo cu e palabranan aki a ser skirbi, e responsabilidad di honra rumannan di edad tabata algo serio, y te awe ta asina. Pero ta ken tin e responsabilidad di cuida nan?
6. Ki ehempel encuanto cuido di mayornan Hesus a pone?
6 E Palabra di Dios ta bisa nos: “Honra bo tata y bo mama.” (Exo. 20:12; Efe. 6:2) Hesus a enfatisa e importancia di e mandamento aki ora el a condena e fariseo- y escribanan, kendenan a nenga di percura pa nan mayornan. (Mar. 7:5, 10-13) Hesus mes a pone un bon ehempel. Por ehempel, ora e tabata a punto di muri na staca, el a pidi discipel Juan, kende tabata su bon amigo, pa cuida su mama. E tempo ey probablemente su mama tabata viuda.—Juan 19:26, 27.
7. (a) Ki principio encuanto cuido di mayornan apostel Pablo a duna? (b) Den ki contexto Pablo a papia e palabranan ey?
7 Jehova a inspira apostel Pablo pa skirbi cu cristiannan mester percura pa nan famia. (Lesa 1 Timoteo 5:4, 8, 16.) Laga nos analisa e contexto di loke Pablo a bisa Timoteo akinan. Pablo tabata splica ken lo por a haya yudansa financiero di congregacion y ken no. Pablo a mustra bon cla cu ta yiunan, nietonan of otro famia den e berdad tabatin e responsabilidad primario di percura pa nan famianan di edad, cu ta viuda. Esey lo a libra e congregacion di un carga financiero innecesario. Awe ta mescos: Un manera cu cristiannan por demostra “devocion na Dios” ta di percura materialmente pa nan famianan den necesidad.
8. Dicon ta bon cu Bijbel no ta duna instruccion specifico encuanto cuido di mayornan di edad avansa?
8 Simplemente bisa, cristiannan adulto tin e obligacion di percura pa e necesidadnan material di nan mayornan. Aunke Pablo tabata papia di famianan cristian, cristiannan mester percura tambe pa nan mayornan cu no ta den e berdad. Pero e manera cu yiunan ta percura pa nan mayornan por varia pasobra no ta tur situacion ta mescos. Necesidad, condicion fisico y caracter di tanto e yiunan como e mayornan por ta distinto. Algun mayor di edad tin varios yiu, mientras cu otronan tin un yiu so. Tin mayor por haya yudansa di gobierno, mientras cu otronan no. Ademas, loke e mayornan ta prefera of desea tambe por ta distinto. Pesey, no ta sabi ni amoroso pa critica e manera cu un persona ta percura pa su famianan di edad avansa. Al fin y al cabo, Jehova por bendiciona cualkier decision cu nos tuma basa riba Bijbel y pone cu cosnan ta cana bon, mescos cu e ta haciendo pa Su pueblo desde tempo di Moises.—Num. 11:23.
9-11. (a) Ki decision dificil algun ruman sa haya nan confronta cu ne? (Wak e prome plachi.) (b) Dicon yiunan adulto no mester ta pura pa stop cu nan sirbishi di tempo completo? Duna un ehempel.
9 Ora yiunan ta biba leu for di nan mayornan, por ta dificil pa nan duna nan mayornan e cuido necesario. Por sosode cu diripiente yiunan mester bay bishita nan mayornan, debi cu kisas un di nan su salud a bay atras diripiente pa motibo di un caida, weso cu a kibra of cualkier otro emergencia. Despues, e mayornan kisas mester di yudansa pa un tempo cortico of un tempo mas largo.*
10 Sirbidornan di tempo completo cu ta sirbi Jehova leu fo’i cas por haya nan confronta cu decisionnan hopi dificil. Nos rumannan cu ta sirbi por ehempel como betelita, misionero of superintendente biahero ta balora nan asignacion y ta considera esaki como un bendicion di Jehova. No obstante, si nan mayornan bira malo, kisas nan prome reaccion ta: ‘Nos tin cu laga nos asignacion y bay cuida nos mayornan.’ Pero prome cu un ruman tuma un decision asina, lo ta sabi pa e haci oracion y haci sigur si su mayornan ta desea pa e haci esey of si esey ta necesario. Nos no mester ta mucho pura pa entrega nos privilegionan di sirbishi, y tin biaha esey no ta necesario tampoco. Podise e mayor su problema cu salud ta algo temporal, y algun ruman den su congregacion mes lo ta dispuesto pa yuda.—Prov. 21:5.
11 Tuma por ehempel e caso di un pareha di edad na Japon. Nan tabatin dos yiu homber cu tabata sirbi Jehova leu for di cas. E yiu mas jong tabata misionero na Sur America y e otro tabata traha na nos sede mundial, na Brooklyn, New York. Ora nan mayornan di edad tabatin mester di yudansa, e dos ruman hombernan aki hunto cu nan casa a bay bishita nan mayornan na Japon pa wak kico nan por a yuda cu ne. Poco tempo despues, e pareha cu tabata biba na Sur America a hasta cuminsa pensa seriamente pa bandona nan asignacion y bay Japon bek. Pero nan a haya un yamada di e coordinador di e cuerpo di anciano di e congregacion di e mayornan. E ancianonan a papia tocante e asunto y tabata kier pa e pareha keda den nan asignacion mas tanto posibel. E ancianonan a balora loke e pareha aki tabata haci pa Jehova y tabata determina pa yuda cu e cuido di e mayornan. Henter e famia a aprecia e yudansa amoroso aki masha hopi!
12. Kico famianan cristian mester haci sigur di dje ora di dicidi con pa percura pa nan mayornan?
12 Sea cual sea e manera cu famianan cristian scoge pa percura pa nan mayornan di edad avansa, tur esnan envolvi mester haci sigur cu nan decisionnan ta honra e nomber di Dios. Hamas nos kier ta manera e lidernan religioso den tempo di Hesus. (Mat. 15:3-6) Mas bien, nos kier pa nos decisionnan honra Dios y e congregacion cristian.—2 Cor. 6:3.
13, 14. Con Bijbel ta mustra cu congregacion tambe mester yuda cuida nos rumannan di edad avansa?
13 No ta tur congregacion por yuda sirbidornan di tempo completo manera e ehempel cu nos a caba di trata a mustra. No obstante, Bijbel ta mustra cu congregacionnan mester haci tur loke nan por pa yuda rumannan di edad avansa. Bijbel ta mustra cu den e congregacion di Jerusalem di prome siglo “no tabatin ningun hende den necesidad.” Con bin? Acaso tur e rumannan tabata hende rico? No. Al contrario, algun tabata pober. Pero e congregacion tabata parti e placa cu nan tabata ricibi na contribucion entre esnan den necesidad. (Echo. 4:34, 35) Sinembargo, mas despues a surgi un problema serio den e congregacion ey. Algun di e viudanan tabata ser neglisha ora e discipelnan tabata parti “cuminda di tur dia.” Pesey, e apostelnan a encarga algun homber di bon reputacion pa haci sigur cu e viudanan tabata haya loke nan tabatin mester. (Echo. 6:1-5) Ta berdad cu e “partimento di cuminda di tur dia” tabata un areglo temporal pa yuda e personanan cu a bira cristian na Pentecoste di aña 33 di prome siglo, kendenan a keda Jerusalem un tempo pa progresa den sentido spiritual. No obstante, e decision cu e apostelnan a tuma ta mustra bon cla cu congregacionnan por yuda cuida rumannan di edad.
14 Manera nos a menciona anteriormente, Pablo a duna Timoteo instruccion cu ta indica ki ora un congregacion por yuda cubri necesidad di viudanan cristian. (1 Tim. 5:3-16) Jehova a inspira Santiago tambe pa skirbi cu cristiannan tin e obligacion di percura pa e huerfanonan, viudanan y otro miembronan di congregacion cu ta den situacion dificil. (Sant. 1:27; 2:15-17) Apostel Juan a puntra: “Esun cu tin e recursonan di e mundo aki pa sostene bida y ta mira su ruman den necesidad, ma ta cera su curason p’e, por bisa cu e tin amor pa Dios?” (1 Juan 3:17) Pues, si tur cristian tin e obligacion di yuda nan ruman den necesidad, no ta logico cu henter e congregacion tambe mester haci esey?
15. Ki factornan mester tene cuenta cu ne ora di percura cuido pa rumannan di edad avansa?
15 Den algun pais, gobierno ta percura pensioen di biehes, ayudo social y cuido na cas pa ciudadanonan di edad. (Rom. 13:6) Pero tin pais cu no tin e beneficionan aki. Pues, e yudansa cu famianan of congregacion mester duna rumannan di edad avansa ta depende di cada situacion. Por ehempel, cristiannan cu ta biba leu for di nan mayornan kisas lo no por yuda nan mayornan manera nan kier. Den un caso asina, ta bon pa nan papia cu e ancianonan di e congregacion na cua nan mayornan ta asisti pa haci sigur cu e cuerpo ta na altura di e circunstancianan di e famia. Kisas e ancianonan lo por pone e mayornan na altura di cualkier yudansa cu nan lo por haya di gobierno. E ancianonan por haya sa tambe di cierto asuntonan cu nan por pone e yiunan na altura di dje, manera por ehempel cu e mayornan no ta habri nan recibonan of uza nan remedinan. Ora tin bon comunicacion entre e yiunan y ancianonan, nan por yega na solucionnan practico y evita cu e situacion di e mayornan ta empeora. Si, yiunan cu ta biba leu lo sinti nan mas trankil ora tin hende den cercania cu por yuda nan mayornan di edad y cu por tene nan na altura di e situacion di nan mayornan.
16. Con algun cristian ta yuda nan rumannan di edad den congregacion?
16 Debi na amor y cariño pa rumannan di edad, algun cristian ta uza nan energia y tempo pa haci loke nan por pa cuida e rumannan aki. Nan ta haci esfuerso extra pa mustra interes den rumannan di edad den congregacion. Algun ruman ta parti e trabou aki entre nan y nan ta tuma turno pa yuda e rumannan di edad avansa. Kisas e circunstancianan di e rumannan cu ta ofrece nan mes pa yuda no ta permiti nan traha den sirbishi di tempo completo. Pesey, nan ta contento cu nan por yuda esnan cu si ta haciendo esey keda den nan asignacion. Ki un bunita ehempel di generosidad e rumannan aki ta pone! Pero e echo cu congregacion ta yuda no ta absolve e yiunan di e responsabilidad di percura pa nan mayornan te caminda nan por.
17, 18. Ki actitud ta haci dunamento di cuido placentero?
17 Tanto e rumannan di edad avansa como esnan cu ta duna cuido por haci un situacion mas facil si nan ta haci nan best pa desplega un actitud positivo. Den algun caso, biehes por pone un hende bira desanima of hasta deprimi. Pesey, e dunado di cuido mester haci su maximo esfuerso pa honra y anima un ruman asina; e por haci esey mediante un combersacion ameno y edificante. Nos rumannan di edad avansa cu tin hopi aña ta sirbi Jehova fielmente merece elogio. Jehova no ta lubida loke e rumannan aki a haci den su sirbishi, y nos tampoco.—Lesa Malakias 3:16; Hebreonan 6:10.
18 Ademas, ora personanan di edad y esnan cu ta cuida nan tin un sentido di humor, lo bira mucho mas facil pa cumpli cu e tareanan di tur dia. (Ecl. 3:1, 4) Hopi ruman di edad avansa ta haci nan best pa nan no ta mucho exigente. Nan ta consciente cu si nan ta cariñoso, nan lo por haya mas bishita y atencion. Hopi biaha bo ta tende hende cu bishita un ruman di edad bisa: “M’a bay pa anim’e, pero ta e a anima mi.”—Prov. 15:13, 17:22.
19. Kico por yuda rumannan di edad y rumannan mas hoben keda fuerte den situacion dificil?
19 Nos tur ta anhela e dia cu hende lo ta perfecto y cu lo no tin sufrimento mas. Mientrastanto, Jehova su sirbidornan mester keda cu nan bista fiha riba e futuro eterno. Fe den e promesanan di Dios ta yuda nos keda fuerte den situacion dificil. Debi na e fe ey, “nos no ta entrega; pasobra maske e hende cu nos ta di pafo ta caba na nada, siguramente e hende cu nos ta di paden ta renoba su mes dia tras dia.” (2 Cor. 4:16-18; Heb. 6:18, 19) Awor, kico mas lo por yuda nos cumpli cu nos responsabilidad di cuida rumannan di edad avansa? E siguiente articulo lo duna algun sugerencia practico.
^ par. 9 E siguiente articulo ta trata algun idea cu mayor- y yiunan por tuma na cuenta ora di scoge cuido pa mayornan di edad avansa.
“Yiunan stima, nos no mester stima cu palabra of cu boca so, ma cu echo y cu sinceridad.”—1 JUAN 3:18.
1, 2. (a) Ki problemanan hopi famia ta confronta, y ki preguntanan ta surgi? (b) Con mayor- y yiunan por ta mihor prepara pa e posibel desafionan cu biehes ta trece cu ne?
TA MASHA doloroso ora nos realisa cu nos mayornan, kendenan un tempo tabata yen di vigor y independiente, no por percura pa nan mes mas. Kisas un di nan a cay kibra heup, a bira desorienta y ta cana dwaal of tin un maleza grave. Podise nos mayornan tambe ta haya masha dificil pa acepta cu nan no por ta independiente mas debi na nan salud y otro circunstancianan. (Job 14:1) Kico nos por haci pa yuda? Con nos por cuida nan?
2 Un articulo cu ta papia tocante cuido pa hende grandi ta bisa: ‘Aunke ta dificil pa papia tocante e desafionan cu biehes por trece cu ne, famianan cu ta considera e diferente opcionnan cu tin y cu ta palabra di antemano kico nan lo haci si un cierto situacion presenta ta mihor prepara.’ Nos mester realisa cu nos no por evita e desafio- y problemanan cu edad avansa ta trece cu ne. Pesey, ta masha importante pa famianan prepara di antemano. Laga nos wak con famianan por coopera na un manera amoroso cu otro pa nan por ta prepara pa tuma decisionnan dificil tocante cuido di nan mayornan.
3. Kico famianan lo tin cu haci ora nan mayornan di edad mester di mas yudansa? (Wak e prome plachi.)
3 Mayoria di persona di edad avansa lo haya nan confronta cu e tempo cu nan no por cuida nan mes bon mas; e ora ey, nan mester di yudansa. (Lesa Eclesiastes 12:1-7.) Ora ta asina leu, mayornan y nan yiunan adulto mester determina hunto cua ta e mihor cuido cu nan lo por afford. Ta sabi pa reuni como famia pa papia tocante e yudansa cu e mayornan tin mester, con lo duna esaki y con tur miembro di famia por coopera. Henter e famia, specialmente e mayornan, mester ta realistico y expresa nan opinion y deseonan abiertamente. Por ehempel, nan por evalua si e mayornan lo por sigui biba na cas mes si nan haya cierto yudansa.* Nan por palabra tambe kico cada miembro di famia por haci pa yuda e mayornan. (Prov. 24:6) Podise algun yiu por percura pa e cuido diario, mientras cu otronan por duna mas yudansa financiero. Tur miembro di famia mester sa kico ta su responsabilidad. Sinembargo, segun cu tempo ta pasa, un miembro su papel por cambia y nan tin cu cambia di tarea.
4. Unda miembronan di famia por haya yudansa?
4 Ora bo ta cuida bo mayornan, tuma tempo pa haya sa mas tanto posibel tocante nan problemanan cu salud. Si bo tata of mama tin un maleza cu gradualmente lo bira pio, purba di haya sa kico por pasa cu nan despues. (Prov. 1:5) Tuma contacto cu instancianan di gobierno cu ta duna servicio na personanan di edad. Busca pa sa si tin cualkier servicio cu por haci bo trabou mas facil of yuda mehora calidad di cuido pa bo mayornan. Bo por sinti bo malo, tristo of hasta confundi ora bo pensa so con situacion di e famia lo cambia. Si ta asina, papia cu un amigo di confianza tocante bo preocupacionnan. Pero mas cu tur cos, desahoga bo curason cerca Jehova. E por duna bo e paz mental cu bo tin mester pa trata cu cualkier situacion.—Sal. 55:22; Prov. 24:10; Flp. 4:6, 7.
5. Dicon ta bon pa busca informacion adelanta tocante cuido pa hende di edad avansa?
5 Ta bon pa personanan di edad y nan famia busca informacion adelanta tocante cualkier cuido cu esnan di edad lo bay tin mester. Por ehempel, ta mas practico pa un mayor biba cerca un yiu? Of kisas e mester bay un cas di cuido of tin un otro opcion? Haciendo esaki, famianan lo ta prepara pa cualkier problema y dolor cu biehes por trece cu ne. (Sal. 90:10) Lamentablemente, hopi famia no ta plania adelanta, pesey nan ta haya nan obliga di tuma decisionnan dificil pura pura ora un problema presenta. Anto un experto a yega di bisa: “Esey ta e momento di mas malo pa tuma decision.” Ora miembronan di famia mester tuma decision den pura, e situacion por bira tenso y por surgi conflicto. Pero si nan a plania adelanta, lo ta mas facil pa adapta ora bin cambio.—Prov. 20:18.
6. Dicon ta bon pa famianan plania di antemano unda nan mayornan lo biba y ki cuido nan lo haya ora esaki ta necesario?
6 Ta normal cu nos por sinti nos incomodo pa papia cu nos mayornan tocante e necesidad di haci cambio na nan cas of tocante e posibilidad di bay biba otro caminda. Pero hopi famia a admiti cu esey a beneficia nan despues. Dicon? Pasobra ta mas facil pa nos papia di asuntonan delicado, scucha otro cu respet y plania bon prome cu problema surgi. Ora miembronan di famia ta papia cu otro den un ambiente relaha y na un manera amoroso, nan por expresa nan opinion y preferencianan libremente y nan lo ta mas uni. Hasta si e mayornan ta prefera di biba riba nan mes, ta bon pa nan papia cu nan yiunan tocante e sorto di cuido cu nan ta desea si un dia un necesidad surgi.
7, 8. Tocante kico famianan mester papia y dicon?
7 Mayornan, ora boso ta papia cu boso famia tocante e asuntonan aki, laga nan sa precies kico ta boso deseo, cuanto placa boso tin y ki clase di cuido boso ta prefera. E informacion aki por yuda nan tuma decisionnan corecto si yega un momento cu boso mes no por haci esey. Y probablemente nan lo kier cumpli cu boso deseo y haci tur loke ta na nan alcance pa boso por sigui biba riba boso mes. (Efe. 6:2-4) Por ehempel, boso ta spera pa un di boso yiunan invita boso pa bay biba cerca dje of boso ta prefera algo otro? Pero boso mester ta realistico si y reconoce cu no ta tur miembro di famia ta pensa mescos cu boso y cu ta tuma tempo pa hende ahusta nan manera di pensa.
8 Ora tin bon comunicacion y bon planeamento, nos por evita hopi dolor di cabes. (Prov. 15:22) Pesey, papia cu boso famia tocante e cuido medico cu boso ta prefera. Ora boso ta haci esey, corda papia tambe riba e puntonan menciona den e documento “Apoderacion Duradero pa Cuido Medico”, cu testigonan di Jehova ta uza. Tur hende tin derecho di haya informacion tocante e diferente tratamentonan medico cu tin y di dicidi kico nan ta acepta of rechasa. Pues, ta importante pa, di antemano, boso yena e formulario di instruccion medico aki cu ta indica kico ta boso deseonan relaciona cu cuido medico. Ta bon tambe pa boso scoge un persona di confianza como boso representante legal (si leynan di boso pais ta permiti esey) y cu por tuma e decisionnan corecto si ta necesario. Ta sabi pa tur persona envolvi tin un copia di e documentonan importante. Algun ruman di edad avansa ta warda e documento “Apoderacion Duradero pa Cuido Medico” hunto cu otro documentonan importante, manera testament, papelnan di seguro, di banco y otro documentonan legal.
9, 10. Ki ora mayornan di edad avansa mester di mas yudansa di nan yiunan?
9 Den hopi caso, mayornan y yiunan ta prefera pa e mayornan keda cu un cierto grado di independencia si nan habilidad y limitacionnan ta permiti esey. Por ehempel, si ainda e mayornan por cushina, haci nan cas limpi, uza nan remedi y comunica cu otro hende sin ningun problema, e yiunan no tin nodo di ta envolvi den tur loke nan mayornan ta haci diariamente. Pero si, segun cu tempo ta pasa, e mayornan no por move bon mas, no por bay haci compra mas of kisas nan memoria a cuminsa bay atras, e yiunan mester tuma accion.
10 Algun di e problemanan cu biehes por trece cu ne ta: desorientacion, depresion, incontinencia (ora un hende no por wanta su orina ni su sushi), perdida di oido, bista y di memoria. Algun di e problemanan aki por ser trata, pesey ta bon pa busca yudansa medico asina cu nan surgi. Den situacionnan asina, kisas yiunan tin cu tuma iniciativa, y podise nan lo mester cuminsa atende otro asuntonan personal tambe di nan mayornan. Kisas nan tin cu papia pa nan mayornan, yuda nan cu cierto documentonan, core auto pa nan y yuda nan cu otro cosnan por estilo pa haci sigur cu nan mayornan di edad ta ricibi e mihor cuido posibel.—Prov. 3:27.
11. Kico nos por haci pa yuda mayornan di edad adapta na cambio?
11 Si bo mayornan tin algun problema cronico cu salud, kisas lo bo mester haci algun cambio na nan cas of na e cuido cu nan ta ricibi. Mas chikito e cambionan aki ta, mas facil ta pa bo mayornan adapta. Si bo ta biba leu for di bo mayornan, kisas ta suficiente si un Testigo of un bisiña pasa regularmente cerca bo mayornan y laga bo sa con ta bayendo cu nan. Kisas ta djis un hende nan mester pa cushina y haci nan cas limpi pa nan. Of podise ta algun adaptacion chikito mester haci na nan cas pa nan por move, baña y haci otro cos na un manera mas facil y safe. Pa algun persona di edad avansa por sigui biba na cas, kisas nan mester di solamente un hende cu por yuda nan cu trabou di cas. Pero si no ta safe mas pa nan sigui biba nan so, nan mester haya yudansa permanente. Sea cual sea e situacion, ta bon pa investiga ki servicionan ta disponibel den nan area.*—Lesa Proverbionan 21:5.
12, 13. Kico algun yiu adulto cu ta biba leu for di nan mayornan ta haci pa sigui honra y cuida nan mayornan?
12 Yiunan cu ta stima nan mayornan ta haci tur loke ta na nan alcance pa nan mayornan ta safe y comodo. Y ora nan sa cu nan mayornan ta hayando bon cuido, nan ta sinti nan trankil. Pero debi na otro obligacionnan, hopi yiu no ta biba den cercania di nan mayornan. Den casonan asina, algun yiu ta uza nan vakantie pa bishita nan mayornan, pa yuda cuida nan y haci trabounan cu nan mayornan no por haci mas. Algo otro cu yiunan por haci pa laga nan mayornan sa cu nan ta stima nan ta yama nan regularmente, tur dia si ta posibel, e-mail nan of manda carta pa nan.—Prov. 23:24, 25.
13 Sea cual sea e caso, nos mester plania y percura pa nos mayornan haya e mihor cuido diariamente. Si nos ta biba leu for di nan y nan ta testigo di Jehova, nos por acerca e ancianonan di nan congregacion pa conseho. Y nos no mester lubida di haci oracion tocante e asunto. (Lesa Proverbionan 11:14.) Hasta si nos mayornan no ta Testigo, nos mester cumpli cu e mandato biblico cu ta bisa pa “honra bo tata y bo mama.” (Exo. 20:12; Prov. 23:22) Ta claro cu no ta tur famia lo tuma mesun decision. Algun ta regla algun cos pa nan tata of mama bin biba hunto cu nan of mas den nan cercania. Pero, no ta tur ora esey ta posibel. Algun mayor no kier bay biba cerca niun yiu adulto y nan famia pasobra nan kier biba riba nan mes y no kier ta un peso pa nan yiunan. Algun mayor, cu tin e recursonan, kisas ta opta pa paga un hende pa cuida nan na nan mes cas.—Ecl. 7:12.
14. Ki problemanan e persona cu principalmente ta cuida e mayornan por hay’e cu ne?
14 Den hopi famia, ta parce cu e responsabilidad di cuida mayornan di edad ta cay riba un yiu so, mayoria di biaha esun cu ta biba mas cerca di e mayornan. Mescos cu tur otro hende, ta un cierto cantidad di tempo y energia e yiu aki tin. Pues, e mester sa con pa pone e necesidadnan di su propio famia y esnan di su mayornan den balansa. Ademas, su circunstancianan tambe por cambia; y e ora ey, mester evalua e asunto atrobe. Pesey, e siguiente preguntanan ta na nan luga: Tin un miembro di famia cu tin demasiado responsabilidad riba dje? E otro yiunan por yuda un poco mas? Kisas nan por tuma turno pa cuida e mayornan?
15. Con e yiu cu ta cuida su mayornan di edad por evita cu tur ora bay e ta sintie cansa?
15 Ora un mayor di edad avansa constantemente mester di yudansa, e chens ta grandi cu tur ora bay esun cu ta cuid’e ta sintie cansa. (Ecl. 4:6) Como cu nos ta stima nos mayornan, nos kier haci tur loke nos por pa cuida nan bon. Pero tin biaha esaki por bira demasiado pa un persona so. Esnan cu haya nan den un situacion asina mester ta realistico y pidi yudansa. Por ta cu djis un tiki yudansa ta evita cu mester hiba e mayornan na un cas di cuido.
16, 17. Con yiunan por sinti nan ora nan ta cuida nan mayornan di edad, y con nan por trata cu e sintimentonan aki? (Wak tambe e cuadro “Mi Ta Contento Cu Mi Por Yuda Cuida Nan.”)
16 Ta tristo pa mira con biehes ta pone nos mayornan stima sufri. Hopi biaha, esnan cu ta cuida e mayornan aki ta sinti nan tristo, angustia, frustra, rabia, culpabel y hasta amarga. Tin biaha, un mayor di edad avansa por mustra falta di aprecio of bisa cosnan cu ta haci bo dolor. Si esey sosode, bo no mester ta lihe pa sinti bo ofendi. Un experto riba tereno di salud mental a bisa cu ‘e mihor manera pa trata cu cualkier sintimento negativo, specialmente si e ta laga nos sinti nos incomodo, ta di reconoce cu nos tin e sintimento ey y no culpa nos mes pa esey.’ Papia cu bo casa, cu un otro miembro di famia of cu un amigo di confianza tocante e asunto. Combersacionnan asina por yuda bo compronde bo sintimentonan y keda balansa.
17 Por yega un tempo cu kisas no ta posibel mas pa famianan sigui cuida nan ser keri na cas. Podise nan lo tin cu hiba nan ser keri un cas di cuido. Un ruman muher cu casi tur dia tabata bishita su mama na un cas di cuido a bisa: ‘Mama tabatin mester di cuido 24 ora pa dia; nos no por a dun’e esey. E decision pa hib’e un cas di cuido no tabata facil; tabata algo masha dificil pa nos. Pero esey tabata e mihor solucion p’e, specialmente den su ultimo lunanan di bida, y el a compronde esey.’
18. Di kico personanan cu ta cuida rumannan di edad por ta sigur?
18 No tur biaha ta facil pa cuida nos mayornan di edad avansa; e responsabilidad aki por caba cu nos emocionalmente. Ademas, no tin un set di solucion cu ta resolve tur caso, pasobra cada situacion ta diferente. Pero, si nos plania bon, coopera y comunica bon cu otro y, riba tur cos, haci oracion fervientemente tocante e asunto, nos por cumpli cu nos responsabilidad di honra nos sernan keri. Haciendo esey, nos por tin e satisfaccion cu nan ta ricibiendo e cuido y atencion cu nan tin mester. (Lesa 1 Corintionan 13:4-8.) Mas importante ainda, nos lo tin paz mental y Jehova su bendicion.—Flp. 4:7.
^ par. 3 Den algun cultura, ta normal pa mayornan biba hunto cu nan yiunan y kisas ta esey nan ta prefera.
^ par. 11 Si un di bo mayornan ta biba su so, haci sigur cu personanan di confianza tin yabi di cas pa asina nan por drenta den caso di emergencia.
Visualisa e siguiente situacion: Un anciano cu ta miembro di un Comite di Contacto cu Hospital a traha afspraak cu un ruman homber hoben pa nan traha den sirbishi diadomingo mainta. Pero net riba e mainta ey, e anciano ta haya un yamada urgente di un ruman homber kende su esposa a caba di haya un accidente di auto y ta na hospital. E ruman homber ta pidi e anciano si e por yud’e haya un dokter cu lo ta dispuesto pa opera su casa sin sanger. E situacion ey ta pone cu e anciano ta cancela su afspraak cu e hoben y ta bay sostene e pareha cu ta den un situacion dificil.
Ata aki un otro situacion: Un pareha casa ta invita un mama soltero di nan congregacion cu su dos yiu muhernan pa bin come cerca nan y pasa un rato hunto cu nan. E muchanan ta bira masha contento ora nan mama bisa nan y ta cuminsa anhela pa e dia yega. Sinembargo, un dia prome cu e fecha, e pareha ta bisa e mama cu algo inespera a presenta y cu nan tin cu cancela e afspraak. Pero despues, e mama ta haya sa e motibo pakico e pareha a cancela nan afspraak: Despues cu e pareha a caba di invita nan, e pareha a haya un invitacion pa bay cerca algun otro ruman e mesun atardi ey y nan a acepta e invitacion.
Ta claro cu, como cristian, nos mester cumpli cu nos palabra. Nunca nos lo kier pa loke nos ta bisa ta “Si y na mes momento No.” (2 Cor. 1:18) Pero, manera e dos ehempelnan ey ta mustra, cada situacion ta diferente. Por sosode cu nos tin cu cancela un afspraak. Apostel Pablo tambe a yega di hay’e den un situacion asina.
Na aña 55 despues di Cristo, Pablo tabata na Efeso pa su di tres biahe como misionero. Su intencion tabata pa crusa Lama Egeo y bay Corinto y for di eynan biaha bay Macedonia. Y ora e tabata bay bek Jerusalem, e tabatin intencion di bishita e congregacion di Corinto pa di dos biaha, kisas pa tuma e contribucion generoso cu e rumannan na Corinto tabatin pa e rumannan na Jerusalem. (1 Cor. 16:3) Nos ta compronde esey for di su palabranan na 2 Corintionan 1:15 y 16, cu ta bisa: “Ta cu e confianza aki mi tabatin intencion di bin cerca boso mas prome pa di dos biaha, pa asina boso por tabata contento atrobe; y despues di un bishita breve cerca boso lo mi a bay Macedonia, y di Macedonia bin bek cerca boso, pa boso compaña mi pida caminda riba mi biahe pa Judea.”
Ta parce cu Pablo a skirbi e rumannan di Corinto un carta pa informa nan kico tabata su plan. (1 Cor. 5:9) Pero un poco despues cu el a skirbi nan e carta ey, el a tende di e hendenan di e cas di Cloe cu tabatin desacuerdo serio entre e rumannan den congregacion na Corinto. (1 Cor. 1:10, 11) E ora ey, Pablo a dicidi di cambia su plan y a skirbi nan e carta cu awe nos conoce como Prome Corintionan. Den e carta ey, Pablo a conseha y corigi e rumannan na Corinto bondadosamente. Den e carta ey, el a menciona tambe cu lo e cambia su ruta, esta, cu lo e bay Macedonia prome y despues lo e bay Corinto.—1 Cor. 16:5, 6.*
Ta parce cu ora e rumannan na Corinto a ricibi Pablo su carta, algun di e “superapostelnan” den e congregacion ey a acusa Pablo di ta inconfiabel, un homber cu no ta cumpli cu su palabra. Pa defende su mes, Pablo a puntra nan: “Acaso mi no a tuma e asunto aki na serio ora mi tabatin e intencion ey? Of loke mi ta plania pa haci, mi ta plania nan a base di motibonan egoista, di manera cu mi ta bisa: ‘Si, claro cu si’ y despues: ‘No, absolutamente cu no?’”—2 Cor. 1:17; 11:5.
Awor, ta berdad cu apostel Pablo “no a tuma e asunto na serio”? Claro cu no! E palabra cu a ser traduci como ‘no tuma na serio’ en berdad ta duna e idea di ta inconfiabel, referiendo na un persona cu no ta cumpli cu su palabra. Pero Pablo a puntra e cristiannan na Corinto den un forma retorico: ‘Mi ta plania a base di motibonan egoista?’ E pregunta aki mester a laga nan compronde bon cla cu e echo cu el a cambia su plannan no tabata pasobra e ta inconfiabel.
Pablo a refuta e acusacion enfaticamente, bisando: “Mescos cu Dios ta confiabel, asina tambe loke nos ta bisa boso no ta Si y na mes momento No.” (2 Cor. 1:18) Sin duda, Pablo a cambia su plannan pasobra e tabatin e bienestar di su rumannan na Corinto na pecho. Na 2 Corintionan 1:23 nos ta lesa cu el a cambia su plan di bay Corinto “pa spaar” e rumannan di mas tristeza. Si, el a duna nan chens di drecha nan asuntonan prome cu e bay personalmente cerca nan. Y e rumannan a haci esey pasobra ora Pablo tabata na Macedonia, el a tende di Tito cu su carta en berdad a motiva e rumannan na Corinto pa arepenti, y esey a haci Pablo masha contento.—2 Cor. 6:11; 7:5-7.
Ora e “superapostelnan” a acusa Pablo di ta un persona cu no ta cumpli cu su palabra, nan lo por tabata kiermen tambe cu e mensahe cu e tabata predica tambe tabata inconfiabel. Pero Pablo a recorda e Corintionan cu ta e mensahe encuanto Hesucristo el a predica na nan. El a bisa nan: “E Yiu di Dios, Cristo Hesus, kende nos, esta, ami, Silvano y Timoteo, a predica na boso, no a bira Si y na mes momento No, sino cu den su caso Si ta Si.” (2 Cor. 1:19) Acaso Hesucristo, esun cu Pablo a imita, tabata un homber inconfiabel? No! Hesus semper a papia berdad, durante henter su bida y su sirbishi na Dios. ( Juan 14:6; 18:37) Si loke Hesus a predica tabata berdad absoluto y fidedigno, apostel Pablo su predicacion tambe tabata confiabel pasobra ta e mesun mensahe el a predica.
No tin ningun duda cu Jehova ta “e Dios di berdad.” (Sal. 31:5, NW) Nos por deduci esey for di loke Pablo a skirbi despues. El a bisa: “Maske cuanto promesa tin di Dios, nan tur a bira Si pa medio di dje”, esta, pa medio di Cristo. Si, debi cu Hesus a keda fiel na Dios tempo cu e tabata riba tera, nos por tin sigur cu Jehova su promesanan ta confiabel. Pablo a sigui bisa: “Pesey ta pa medio di dje [Hesus] tambe nos ta bisa ‘Amen’ pa nos por duna gloria na Dios.” (2 Cor. 1:20) Pues, Hesus ta e “Amen”, of e garantia, cu tur Jehova su promesanan lo cumpli sigur!
Mescos cu Jehova Dios y Hesucristo semper ta papia berdad, Pablo tambe su “si” tabata “si” di berdad. (2 Cor. 1:19) Pues Pablo no tabata un persona inconfiabel, un persona cu tabata haci promesa cu “motibonan egoista.” (2 Cor. 1:17) Al contrario, Pablo tabata un persona cu a laga Dios su spirito gui’e. (Gal. 5:16) Semper el a trata otro hende bon; semper e tabatin otro hende su bienestar na bista. Semper su “si” tabata “si”!
Awendia, ta masha normal pa hende cu no ta biba segun normanan biblico priminti algo y despues keda sin cumpli cu ne ora cualkier contratiempo surgi of ora nan haya un opcion mas atractivo. Den e mundo di comercio, no ta tur ora hende su “si” ta “si”, tin biaha ni sikiera ora nan acuerdonan ta preto riba blanco. Hopi hende no ta mira matrimonio, un acuerdo palpabel entre dos persona, como un compromiso di bida largo mas. Al contrario, e cantidad di divorcio cu ta aumentando drasticamente ta mustra bon cla cu hopi hende ta considera voto matrimonial como un promesa di poco importancia cu facilmente bo por kibra.—2 Tim. 3:1, 2.
Pero kico di abo? Bo “si” ta “si”? Manera e articulo aki a mustra na cuminsamento, tin biaha nos por haya nos ta cancela un afspraak, no pasobra nos ta hende inconfiabel pero debi na un situacion fuera di nos control. Pero, como cristian, nos mester haci nos best pa cumpli cu nos compromiso- of promesanan. (Sal. 15:4; Mat. 5:37) Si bo tin custumber di haci esey, lo bo bira conoci como un persona confiabel, un persona di palabra y cu semper ta papia berdad. (Efe. 4:15, 25; Sant. 5:12) Ora hende realisa cu bo ta un persona confiabel, nan lo ta mas dispuesto pa scucha bo ora bo ta papia cu nan di e berdad tocante Dios su Reino. Pues, laga nos haci sigur pa semper nos “si” ta “si”!
^ par. 7 Un poco tempo despues cu Pablo a skirbi Prome Corintionan, berdad el a biaha bay Macedonia, via Troas. Y ta na Macedonia el a skirbi Segundo Corintionan. (2 Cor. 2:12; 7:5) Y mas despues, el a bay Corinto.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ (Echo. 10:22-33) Nan a kontest’é: “E ofisial di ehérsito, Kornelio—un hòmber hustu, temeroso di Dios i ku henter e nashon hudiu ta papia bon di dje—a haña instrukshon divino pa medio di un angel santu pa manda buska bo pa bo bini su kas pa e skucha loke bo tin di bisa.” 23 Anto Pedro a invitá nan paden i a laga nan pasa anochi serka dje. Su manisé el a lanta i a bai ku nan, i algun di e rumannan di Yope tambe a bai kuné. 24 E dia siguiente el a yega Sesarea. Naturalmente, Kornelio tabata spera nan, i el a kombidá su famia- i amigunan mas yegá pa nan tambe por tabat’ei. 25 Ora Pedro a drenta, Kornelio a bai kontr’é, hinka rudia i rindi homenahe na dje. 26 Ma Pedro a lant’é pon’é para i bis’é: “Lanta ariba; ta hende mi tambe ta.” 27 I segun ku Pedro tabata kòmbersá kuné, el a drenta paden i a bin topa ku un grupo grandi di hende einan, 28 i el a bisa nan: “Boso mes sa ku un hudiu no tin mag di anda ni papia ku hende di otro rasa; sinembargo, Dios a mustra mi ku mi no mester konsiderá ningun hende kontaminá òf impuru. 29 Di manera ku ora boso a manda buska mi, mi no tabatin nada kontra pa bini. Pues, mi ke puntra boso pakiko boso a manda buska mi.” 30 Anto Kornelio a bis’é: “Kuater dia pasá, na e mesun ora akí, esta, 3 or di atardi, mi tabata hasi orashon den mi kas. Diripiente, mi a haña un hòmber bistí ku paña briante pará mi dilanti, 31 i el a bisa mi: ‘Kornelio, Dios a skucha bo orashon i a kòrda riba loke bo ta hasi pa yuda hende pober. 32 P’esei, manda algun hòmber Yope pa bai buska Simon, esun ku nan ta yama Pedro. E hòmber akí ta keda na kas di Simon, un kurtidó di kueru, kantu di laman.’ 33 P’esei mi a manda buska bo mesora, i bo tabata asina bon di bini akinan. Pues, awor nos tur ta aki presente dilanti di Dios pa tende tur loke Yehova a manda bo bisa.”
^ par. 13 (Mar. 10:35-45) I Santiago ku Huan, e dos yunan di Zebedeo, a bai serka dje i bis’é: “Maestro, nos ke pa bo hasi pa nos loke nos pidi bo.” 36 El a puntra nan: “Kiko boso ke pa mi hasi pa boso?” 37 Nan a kontest’é: “Ora bo ta den bo gloria, laga nos sinta, ún na bo man drechi i ún na bo man robes.” 38 Ma Hesus a bisa nan: “Boso no sa kiko boso ta pidi. Boso por bebe di e kopa ku mi ta bebe? Òf batisá ku e boutismo ku kua mi ta ser batisá?” 39 Nan a kontest’é: “Sí, nos por.” Anto Hesus a bisa nan: “Boso lo bebe di e kopa ku mi ta bebe, i boso lo ser batisá ku e boutismo ku kua mi ta ser batisá. 40 Ma no ta keda na ami pa disidí ken ta sinta na mi man drechi òf na mi man robes; mas bien, e lugánan akí ta pertenesé na esnan pa ken nan a ser prepará.” 41 Wèl, ora e otro diesnan a tende kiko Santiago i Huan a pidi Hesus, nan no a keda niun tiki kontentu ku nan. 42 Ma Hesus, despues ku el a yama nan serka dje, a bisa nan: “Boso sa ku esnan ku ta ser konsiderá komo gobernante di e nashonnan ta dominá nan pueblo, i hende prominente ta ehersé outoridat riba nan. 43 No ta asina meimei di boso; ma ken ku ke bira grandi meimei di boso mester ta boso sirbidó, 44 i ken ku ke ta promé meimei di boso mester ta esklabo di tur. 45 Pasobra ni e Yu di hende no a bini pa ser sirbí, sino pa sirbi i pa duna su alma komo reskate a kambio di hopi hende.”
^ par. 14 (1 Tim. 5:3-16) Perkurá pa e biudanan ku di bèrdat ta biuda. 4 Pero si un biuda tin yu òf nietu, laga nan siña promé pa kuida nan hendenan di kas di akuerdo ku deboshon na Dios i paga nan mayornan, wela- i tawelanan pa loke nan a hasi pa nan, pasobra esei ta agradabel den bista di Dios. 5 Awor e biuda ku di bèrdat ta den nesesidat i ku a keda desampará a pone su speransa den Dios i ta persistí den súplika i orashon di dia i anochi. 6 Pero esun ku ta entregá su mes na plaser ta morto maske e ta na bida. 7 P’esei, sigui duna e instrukshonnan akí, pa nan por ta ireprochabel. 8 Un kos ta sigur: si un hende no ta perkurá pa esnan ku ta pertenesé na dje, i spesialmente pa e hendenan di su kas, el a nenga e fe i ta pió ku un persona sin fe. 9 Por pone un biuda riba e lista si e tin mas ku 60 aña, si e tabata esposa di un solo esposo, 10 si e tin e reputashon di a hasi obranan ekselente, por ehèmpel, si el a lanta su yunan bon, mustra hospitalidat, laba pia di e santunan, ousiliá hende den problema i tabata diligente den tur bon obra. 11 Di otro banda, no pone biuda mas yòn riba e lista, pasobra ora nan deseonan seksual bira un opstákulo pa nan sirbishi na Kristu, nan lo ke kasa. 12 I nan lo risibí huisio pasobra nan a bandoná e promesa ku nan a hasi anteriormente. 13 Na mesun tempu nan ta kria e kustumber di no tin nada di hasi i di kana pòrnada na kas di hende; sí, no solamente nan no tin nada di hasi, sino tambe nan ta kana hasi redu i ta mete den asuntu di otro hende, papiando di kosnan ku nan no mester papia. 14 P’esei mi ta deseá pa e biudanan mas yòn kasa, haña yu, kuida nan kas, pa no duna e opositor ningun chèns di papia malu di nos. 15 De echo, ya kaba algun biuda a desviá i bai tras di Satanas. 16 Si un hende muhé kreyente tin famia ku ta biuda, lag’é ousiliá nan, ya asina no ta pone un karga riba e kongregashon. E ora ei e kongregashon por ousiliá e biudanan ku di bèrdat ta den nesesidat.


c: text/html

text:
Deze site heeft het Waarmerk Drempelvrij
Papiamentu
Dikon bo ta dunadó di órgano?
‘Mi ta kòrda bon ainda ku nos a risibí un karta na kas ku e pregunta si bo ke bira dunadó di órgano. E ora ei mi a papia ampliamente ku mi famia tokante esei i mi a disidí di registrá. Durante mi esudio kaba i awor den mi trabou tambe mi ta bin den kontaktu ku donashon di órgano i transplante. Ultimamente mi tabatin un pashènt, un mucha hòmber antiano ku ta sufri di un enfermedat di nir, ku finalmente a risibí un nir di su mama. Mi a mira kon e mucha hòmber, ku promé tabata pasa dianan dialisando a bona. Kon su kalidat di bida a mehorá. Esei a tokami hopi i solamente a konfirmá ku mi a hasi un bon eskoho dor di bira dunadó di órgano.’
Kon antianonan ta pensa generalmente tokante donashon di órgano?
‘Mi ta kere ku esaki ta algu ku mayoria antiano no ta okupá su mes kuné. Na Kòrsou, for di unda mi ta bini, transplante por ehèmpel no ta tuma lugá. Pues e hendenan no ta mashá na altura di esaki. Ta trata di un idea desagradabel i tambe mi ta pensa ku di tur manera nan ta preferá di no pensa riba morto.’
Dikon tur hende lo mester bira dunadó di órgano segun bo?
‘No ta tur hende nesesariamente mester bira dunadó di órgano. Pero mi ta haña sí ku ta importante pa hendenan pensa riba esaki, profundisá mas den esaki i despues konsientemente hasi un eskoho. Bo ta kapas pa salba bida di un òf hasta mas persona. Bo por duna hendenan ku ta den un situashon sin perspektiva speransa riba un bida nobo atrobe. Esaki ta un regalu asina bunita.’
Antianonan tokante donashon di órgano*
- 68% di e komunidat antiano** na Hulanda ta di opinion ku si bo ta biba na Hulanda bo mester pensa riba donashon di órgano i registrá bo desishon den e registro di donashon di órgano (donorregister)
- 86% di antianonan na Hulanda ta pensa ku mayoria hende for di nan propio komunidat preferiblemente no ke ta dunadó di órgano.
- Salbashon di bida di otro hende pa mayoria inmigrante ku a kaba di yega Hulanda ta e motibu prinsipal pa bira dunadó di órgano.
- Antianonan mas frekuentemente ku otro inmigrantenan ku a kaba di yega Hulanda ta haña ku si bo ke risibí órgano, bo tambe mester ta dispuesto pa duna órgano.
- Mayoria inmigrante ku a kaba di yega Hulanda no sa ku si bo bin biba na Hulanda, bo por registrá mesora den e registro di donashon di órgano. Banda di esei ainda tin hopi malkomprendementu mas ta reina tokante donashon di órgano bou di inmigrantenan ku a kaba di yega Hulanda.
*Fuente: Investigashon ‘Allochtone groepen over donorregistratie’, TNS NIPO/Veldkamp, novèmber 2010. Un investigashon bou di 500 inmigrante ku a kaba di yega Hulanda for di Estados Unidos, Canada, Gran Bretaña, Alemania, Polonia, Antia Hulandes i Sürnam.
** Bou di ‘antiano’ nos ta komprendé tur inmigrante ku ta bini di antiguo Antia Hulandes i Aruba.
Pa mas informashon
- Kon donashon di órgano ta funshoná eksaktamente? Wak e pelíkula kòrtiku aki.
- Mas informashon tokante registrashon i e formulario di donashon bo ta haña aki.
- Bo ke registrá? Bai direktamente na e Donorregister.
Bo ta pensando ahinda tokante registrashon? Wak e pelíkulanan kòrtiku aki bou anto i skucha kiko otronan ta bisa tokante donashon di órgano:

robotstxt: allowed

filter: keep


text:
Awa (H2O) ta e likido mas comun den mundo. E ta cubri 70% e superfishi di e mundo. Awa dushi no tin holo, colo of smaak. Lago, lama y riu ta bin di awa. E awasero ta awa cu ta bin for di nubia den shelo. Si awa ta bira di mas friu, e or'ey e ta vries bira ijs. Awacero gevries por bira ijs of sneeuw dependiendo di e condicion. Si awa ta bira di mas cayente, e or'ey e ta cunsa herbe y vapora.
Uzo di awaEdit
Mata, bestia y hende mester bebe awa pa por biba. E ta duna nos un medio di reaccion kimico cu ta tuma lugar y esaki ta mas tanto pa sanger. E ta mantene e temperatur di curpa mes cu sodo di e cuero. Awa ta yuda e sanger duna nos nutricion pa nos stoma y tur parti curpa cu ta mantene nos bibo. E ta yuda tambe hiba e sanger oxigeno te nos pulmonnan. E awa ta yuda produci pishi. Slijm ta yuda e hende tanto como bestia diregi alimento. E pishi ta yuda elimina mal producto kimico den nos curpa. E curpa humano ta 60-70% awa.
Awa ta e compontent principal di co'i bebe manera lechi, juice y biña. Cada co'i bebe ta contene cos manera smaak y nutricion, tambe manera sucu, fruta y tin biaha alcohol. Awa cu hende sa bebe nos ta yama 'awa dushi'. E awa di e ocean ta awa salo, ma e lago y riu generalamente por bisa cu no tin awa salo. Ta di bisa cu 3% so tin awa dushi, e resto ta awa salo.
Di kico awa taEdit
Awa ta un molecule traha di 2 atoom di hidrogeno y 1 atoom di oxigeno. Su formula ta (H2O). Awa tin un tension superfishal, dus awa ta forma druppel rib'e superfishe, na luga di spreid tur caminda. Nos por yama awa tambe 'aqua' cu ta palabra Romano pa awa. Aunke e ser humano por biba sin cuminda pa un siman, ma un hende no por biba sin awa pa un of dos dia.


text:
Bonaire (òf Boneiru) tawata un isla di e Antias Hulandes, país outónomo di Reino di Hulanda, i ta un di e islanan ABC (Aruba, Boneiru i Kòrsou). E kapital ta Kralendijk, i e stablesimentu mas bieu ta Rincon. E idiomanan mas komun ta ingles, spañó i papiamentu. E idioma ofisial ta hulandes. Kòrsou a haña su Status Aparte hunto ku Sint Maarten, riba 10 di oktober 2010. E resto di isla ku ta Boneiru, Saba i St Eustatius ta munisipio di Ulanda, asina yama isla-BES
Boneiru tin un area di 288 km² (111 mia²). Den e senso di Antias Hulandes di 2001, e populashon tabata 10.791 habitante, lokual ta nifiká un densidat di populashon di 37 habitante pa kilometer kuadrá. Den 2004 e populashon tabata aproksimadamente 10.185 habitante. Klein Bonaire tin un area di 6 km² i no ta habitá.
HistoriaEdit
E promé habitantenan di Boneiru tabata e kaiketionan di Venezuela, ku a yega e isla banda di aña 1000. E úniko restantenan di e indjannan aki ta entre otro e pinturanan di kueba den bisendario di Onima na kosta ost di Boneiru.
Na aña 1499, Alonso de Ojeda i Amerigo Vespucci tabata e promé europeanonan na Boneiru. Pasombra no tabata tin oro i e tera no tabata bon pa agrikultura, e spañonan no a kere tabata nesesario pa hasi e isla un kolonia. Nan a hiba e indjannan komo katibu na Sur Amérika pa traha riba plantashi. Na aña 1526 e spañonan a introdusí bestianan doméstiko na Boneiru.
Tambe tabata tin un komunidat den bisendario di Rincon ku tabata kas di algun pirata. Mayoria hende di e komunidat aki tabata prisonero.
E spañonan a perde e isla na e hulandesnan ku a invadí na aña 1633. E isla a kai bou di Wouter van Twiller, gobernador di Hulanda nobo, i bou di mandato di e West-Indische Compagnie. Nan a trese un kantidat chikitu di katibu pa agrikultura (mas tantu palu i maishi) i ganashi di salu.E katibunan ku tabata traha den saliña tabata biba den kasnan chikitu serka di nan, no mas haltu ku 2 meter. Por mira e kasnan aki ahinda na Boneiru. Sklabitut na Boneiru tabata abolí na aña 1863.
Na kuminsamentu di siglo 19, Gran Britania a invadí Antias dos biaha. Na aña 1816 ora tabata disidí ku Boneiru lo keda parti di Hulanda, e hulandesnan a traha Fort Oranje na Kralendijk pa protehá e isla. E faro di e forti tabata trahá na aña 1868. Salu tabata e fuente mas grandi di ganashi pa e isla. E produkshon a bira asina grandi ku a traha kuater obelisko pa guia barku na e saliñanan.
Na siglo 20 a renobá e haf i a traha e aeropuerto Flamingo International Airport. Na aña 1936 hòmbernan a haña derecho pa vota. Durante e Segundo Guera Mundial a traha un kampo di konsentrashon riba e isla pa alemannan i nazinan hulandes enkarselá. Bou di Reina Juliana, Antias a bira un parti outónomo den Reino di Hulanda na aña 1954.
NòmberEdit
Tin varios teoria di kon Boneiru a yega na su nòmber. Hopi hende ta kere ku e ta di e palabranan "bon aire" na franses, ku ta nifiká "bon airu", pero no tin ningun prueba ku esaki ta hecho. Un splikashon mas mihó ta ku e ta di e palabra Karibe "banare", ku ta nifiká algu manera "tera plat" òf "tera abou". E indjannan a kompará e tera relativamente plat di Boneiru ku e serunan haltu di Sur Amérika.
E spañónan a deskubrí ku e indjannan tabata yama e isla "Boynay". Nan a tuma e nòmber aki i despues di tempu bou di e hulandesnan, esaki a bira "Bonaire".
Un otro splikashon ta ku Bonaire ta bin di "Boy Nayil", e nòmber di e yu di e dios mayor ku tabata tin forma di un kolebra di plata. E indjannan tabata yama e isla "Boy Nayre" ku ta nifiká "kas di e kolebra di plata".
PopulashonEdit
Boneiru tin mas o menos 16.000 habitante. Gran parti di e populashon ta katóliko. Riba esaki tin un komunidat chikitu protestant i e kongregashon evangéliko ta kresiendo lihé (mas o menos 10% di e populashon).
PolítikaEdit
Boneiru ta parti di Antias Hulandes for di 1954. E gobiènu insular ta na Kralendijk i e gobièrnu di Antias ta situá na Willemstad, Kòrsou.
Riba 10 sèptèmber 2004 a tene un referéndum, unda 59% tabata ke ta parti di e Reino di Hulanda. Solamente 16% tabata ke pa e situashon keda manera e ta, dus parti di Antias.
SaluEdit
Boneiru tabata un di e eksportdornan mas grandi di salu pa Merka pa basta aña, i ta kontinuá di hasi esaki ku un sistema di ganashi di salu ku no ta hasi daño na medio ambiente. Hasta den siglo 15 hulandesnan tabata uza katibu pa gana salu, uzando e mesun método di evaporashon ku ta uzá awendia, pero na un eskala mas chikitu. Produkshon di salu ta kubri gran parti di e parti zùit di e isla, i ta manehá pa e gigante industrial Cargill.
DùikmentuEdit
Boneiru ta konosí komo un ekselente pa Sambuyamentu i ta konsiderá komo un di e mihó lugánan pa dùik i snòrkel na mundu. E isla ta rondoná pa un ref di koral ku ta fasil pa yega for di e kostanan wèst i zùit. Ademas, e kosta kompletu di Boneiru tabata deklará un santuario marino, asina preservando e bida marino. E ref di koral rònt di Klein Bonaire ta hopi bon preservá, i ta atraé dùikdó i snòrkeldó.
Banda di e bida marino, Boneiru ta famá pa su populashon di flamingo i su santuario di buriku.
Washington Slagbaai National Park, ku ta kubri gran parti di e parti nort-wèst di e isla, ta un preservashon ekológiko. E punto mas haltu di e isla, Seru Brandaris, ta den e preservashon aki i tin un bista kompletu di henter e isla.
E Lac na e parti ost di e isla ta un lugá ideal pa windsurf.
Linknan eksternoEdit
- Sitio ofisial di Boneiru
- www.gov.an - Portal ofisial di e gobièrnu di Antias Hulandes
- Bonaire-gov.an - Sitio ofisial di gobièrnu di Boneiru
- BonaireEconomy.org - Department of Economic & Labour Affairs (DELA)
- bonaire flickr.com
- Bonaire Eiland van rust


text:
Compartir tu Busqueda
Escucha y Descarga la mejor Musica de Ambiorix Padilla Cansion Fues Por Mi mp3 Gratis en Linea, Musica Ambiorix Padilla Cansion Fues Por Mi MP3 Online Free
Download Ambiorix Padilla Cansion Fues Por Mi xd, atau dengar mp3 Ambiorix Padilla Cansion Fues Por Mi online sebelum download mp3 tersebut. (Ambiorix Padilla Cansion Fues Por Mi.mp3) Ambiorix Padilla Cansion Fues Por Mi download, Ambiorix Padilla Cansion Fues Por Mi mp3 percuma, carian Ambiorix Padilla Cansion Fues Por Mi mp3 download, Ambiorix Padilla Cansion Fues Por Mi music download, free mp3 Ambiorix Padilla Cansion Fues Por Mi.


text:
WILLEMSTAD – Segun Aqualectra e problema ku suministro di koriente ku a surgi ayera na vários parti di Kòrsou, ta konsekuensia di sabotahe. N’e momentu ei no tabatin registro di ningun ‘storing’ ku por a kousa un ‘black-out’.
Saliña i e kosta zùit pariba di brùg te na altura di Hotèl Lions Dive a keda un ora largu sin koriente. Mas lat koriente a bai tambe den Emmastad, Biesheuvel, Damacor i Mahaai. Einan a bin deskubrí ku deskonosínan a hòrta un unidat di ‘schakel’.
E interupshon den suministro di koriente a sosodé nèt na momento ku un parti di e personal di Aqualectra tabata den akshon. Aqualectra a kuminsá ku un investigashon i despues lo disidí si ta entrega un keho si òf no.


text:
Compartir tu Busqueda
Videos Relacionados
Ministerio Musical Armagedon - Buscalo
Ministerio Musical Armagedon - (antes de ser oficialmente Armagedon) - Buscalo
Ministerio Musical Armagedon - Pronto llegará
Ministerio Musical Armagedon - La cancion Feliz .. en el lienzo Charro
Ministerio Musical Armagedon "gozandose" con el EL RIO DE DIOS..
Ministerio Musical Armagedon- rio de dios.En oluta
Escucha y Descarga la mejor Musica de Ministerio Musical Armagedon Buscalo mp3 Gratis en Linea, Musica Ministerio Musical Armagedon Buscalo MP3 Online Free
Download Ministerio Musical Armagedon Buscalo xd, atau dengar mp3 Ministerio Musical Armagedon Buscalo online sebelum download mp3 tersebut. (Ministerio Musical Armagedon Buscalo.mp3) Ministerio Musical Armagedon Buscalo download, Ministerio Musical Armagedon Buscalo mp3 percuma, carian Ministerio Musical Armagedon Buscalo mp3 download, Ministerio Musical Armagedon Buscalo music download, free mp3 Ministerio Musical Armagedon Buscalo.


text:
Testigonan di Jehova Ta Kere Cu Ta Nan So Tin e Religion Berdadero?
Pa un hende por tuma su religion na serio, e mester ta convenci cu su religion tin e aprobacion di Dios y Hesus. Sino ta tanto bal cu e ta den e religion ey.
Hesucristo no ta di acuerdo cu e idea cu tin hopi religion y caminda cu ta hiba na salbacion. Mas bien, el a bisa: “
E porta cu ta hiba na bida ta smal y e caminda ta preta, y poco ta esnan cu ta hay’e.” (Mateo 7:14) Testigonan di Jehova ta convenci cu nan a haya e caminda ey. Si no tabata asina, nan lo a sigui busca te ora nan haya e religion berdadero.